text:
सीतामढ़ी, मिथिला मिरर: जिलाक सिघाचौड़ी पंचायतक ‘बाहर मे शौच सं मुक्त’ करेबाक लेल बुधदिन साँझ मुखिया मोहम्मद निजामुद्दीन उर्फ नूरक नेतृत्व मे मशाल जुलूस निकालल गेल। मशाल जुलूस मे शामिल हुकुमदेव नारायण यादव, सामाजिक कार्यकर्ता राजाराम पंडित, सरपंच महेंद्र प्रसाद, उप मुखिया विनोद राय, किशोरी राय, वकील राय, रामनाथ ठाकुर, मिथिलेश ठाकुर, सुरेंद्र मंडल, उपेंद्र पंडित, शिक्षक सरोज कुमार, मुकेश ठाकुर, विलास राम समेत सैकड़ो लोक सड़क पर शौच केनाय पाप अछि, जाहि घर मे शौचालय नहि ओकर सत्यानाश अछि आदि नारा लगेलनि आ लोक के जागरूक करैत पंचायत के स्वच्छ रखबाक अपील केलनि।
जनप्रतिनिधी एवं प्रबुद्ध लोक सुंदर एवं स्वच्छ पंचायतक निर्माणक लेल लोक स हर घर मे पांच मार्च तक शौचालय निर्माण करेबाक आहवान केलनि। सिघाचौड़ी बाजार स निकलल मशाल जुलूस गामक विभिन्न सड़क एवं मोहल्ला मे भ्रमण कय लोक के बाहर मे शौच स मुक्त करेबाक लेल जागरूक केलक।


c: text/html

text:
९ सँ ९ दिनक यात्रा मे ९ उपलब्धि: भारतीय प्रधानमंत्री मोदीक हालक विदेश भ्रमण पर विशेष सम्पादकीय
भारत स्वतंत्र भेला बाद पहिल बेर गैर-काँग्रेसी सरकार पूर्ण बहुमत संग राष्ट्रवादिताक अवधारणा पर देशमे नेतृत्व प्रदान कय रहल अछि। पूर्वहु मौका गैर-काँग्रेसीक हाथ मे गेल छल मुदा हालात किछु एहन जेकर प्रभाव सँ कोनो सरकार स्थिर प्रतिबद्धताक संग सरकार नहि चला सकल। तथापि पिछला बेर १९९९-२००४ केर एनडीए कार्यकाल हर जुबान पर एकटा चर्चा छोड़ि गेल – ईण्डिया साइनिंग आ फील गुड फैक्टर। बात करब स्वदेशी मूल्यक आ विशेषताकेँ अंग्रेजीक बले जनमानस तक राखब, ताहू मे भारतक आधा सँ अधिक अनपढ-गँवार आबादीक सोझाँ तऽ परिणाम ‘मूर्खक लाठी बिच्चहि कपार’ हेबा मे कोनो संदेह नहि, वैह भेल। पुन: भारत मे काँग्रेस-नेतृत्वक यूपीए सरकारक हाथ मे शासन गेल आ एहि बेर बहुत सावधानीपूर्वक कामन-मिनिमम-प्रोग्रामक संग यूपीए चेयरपर्सन सोनिया गाँधीक अदृश्य एकल-सर्वाधिकार सुरक्षित नेतृत्व मे देशकेँ वाजपेयी द्वारा देखायल बाट पर आगू बढायल गेल। जखन कि पुन: दोसर बेर जनता यूपीए केँ सत्ताक डोरी पकड़ेलाक बाद जे मनमानी और बदजुबानी सब भेल ओ जनताकेँ चैतक तप्पत हवा जेकाँ दग्ध कय देलक आ ताहि समय भाजपाक निर्णय जे प्रधानमंत्री पदक उम्मीदवार सबसँ अधिक कूचर्चित ‘नरेन्द्र मोदी’ हेता, ई जुड़ि शीतलक जल समान भारतीय जनताकेँ जुड़ा देलक आ परिणाम सोझाँ अछि जे देश मे महंगाई-युग समाप्तप्राय अछि, अराजक अवस्था कतहु सँ नहि, आन्तरिक सुरक्षा चाक-चौबंद, विदेशी कूटनीतिक अवस्था अपूर्व आ भारतीय जन-गण-मन लेल ‘अच्छे दिन आनेवाले हैं’ केर अन्तर्भावना पर कार्य निरन्तर जारी अछि। यैह क्रम मे ९ अप्रैल सँ शुरु कैल ३ देशक ९ दिवसीय यात्रा सँ भारत लेल ९ उपलब्धि भेटबाक शोध मैथिली जिन्दाबाद द्वारा कैल गेल अछि।
प्रधानमंत्री नरेन्द्र मोदी फ्रांसक राष्ट्रपति फ्रांस्वा ओलोंद संग पैछला शुक्र दिन पेरिस केर बीचसँ बहयवाली सिएन नदी मे ‘नाव पर चर्चा’ केलनि। ‘चाय पर चर्चा’क लोकप्रियता उपरान्त डिप्लोमैसी मैनेजमेन्टमे प्रकृतिक संग मानवतावाद आ पर्यावरण दिशि विश्व नेतृत्वकर्ताकेँ जोड़ि राखय लेल मोदी संग खास भेंटघाँट मे एहि तरहक बातक ध्यान खूब राखल जा रहल अछि। दुनु नेता असैन्य परमाणु ऊर्जा, रक्षा, अंतरिक्ष और कारोबार क्षेत्र मे आपसी सहयोग पर ध्यान केंद्रित व्यापक विचार विमर्श केलनि। पुन: गंडोलेक घुमाय भेल। एहि तरहें यात्राक पहिल तीन दिन बीतल।
पुन: प्रधानमंत्री नरेन्द्र मोदीक दोसर तीन दिन वास्ते जर्मनीक यात्रा प्रारंभ भेल, अप्रैल १२ केँ जर्मनीक हनोवर पहुँचि गेलाह। ओतय चांसलर एंजेला मार्केल आ जर्मनीक ब्यापारी नेतृत्वकर्ता सब संग भेंटघाँटक संग भारत सहयोगी देश बनि संचालित ब्यापारिक मेला मे भाग लेलनि। मूलत: तीन बात, जर्मनी संग आपसी सहयोग आ अन्तर्राष्ट्रीय मुद्दा आदि पर द्विपक्षीय समझौता, ब्यापारिक नेतृत्वकर्ताक संग भारत मे उत्पादनशीलता बढेबाक नारा ‘मेक इन ईण्डिया’क पोषण आ हनोवर मेला मे सहभागी भारतीय तथा जर्मनी ब्यापारकेँ संवर्धन-प्रवर्धनक संग गाँधी-मूर्ति अनावरण, भारतीय पैवेलियनक उद्घाटन आदि मुख्य उपलब्धि रहल। जर्मनी युरोपीय देश मध्य सर्वाधिक ब्यापार करऽवला देश थीक भारत लेल आ ई संबंध आरो प्रगाढ हो जाहि सँ दुइ देशक आपसी लाभ मे बढोत्तरी होयत। संगहि टेक्नोलाजीक मामिला मे भारतकेँ विकसित देश सँ बहुत किछु सिखबाक अछि तैँ रेलवे आधुनिकीकरण हेतु किछु ओहेन विकसित तकनीकी पक्षक अध्ययन सेहो प्रधानमंत्रीक खास टार्गेट मे रहल। ९ सँ नवग्रहक खास ज्योतिष ध्यान रखितो प्रधानमंत्रीक विमान मे किछु खराबी आयल जेकरा एयर ईण्डियाक दोसर विमान पठाय सुधार कय लेल गेल।
यात्राक तेसर तेराति (तीन दिन) कनाडा लेल भेल। एतहु तीन बात, परमाणु समझौताक संग उर्जा सहयोग आ भारतक विकास लेल ब्यापार आ तकनीकी सहयोग पर ध्यान केन्द्रित कैल गेल। प्रौद्योगिकी सहयोग लेल कनाडा विश्व मे प्रतिष्ठा अर्जित केने अछि। पिछला ४२ साल मे ई भारतीय प्रधानमंत्रीक पहिल यात्रा छल जे द्विपक्षीय समझौता लेल कनाडा गेल छल।
आउ, आब एक नजरि ओहि सब समझौता पर दौड़ाबी, ९ दिनक ९ उपलब्धिक मोहावरा सँ ऊपर निष्पक्ष रूप सँ देश आ मानवताक हित मे:
फ़्रांस संग समझौता:
१. भारत ३६ रफ़ाएल लड़ाकू विमान जल्द सँ जल्द ख़रीद करत.
२. महाराष्ट्रक जैतापुर मे परमाणु ऊर्जा प्लांट लेल सहयोग, छ टा प्लांट बनेबाक दिशा मे प्रगति.
३. भारत केँ तीन स्मार्ट शहर बनेबा मे सेहो मदद करत. एहि मे पॉन्डिचेरी सेहो शामिल अछि जे कहियो फ़्रांसक उपनिवेश छल.
४. भारत मे एयरबस, आबयवला समय मे दुइ अरब यूरो केर निवेश करत.
५. छात्र पढ़ाइ पूरा केलाक बाद नौकरी तकबाक लेल बेसी समय तक रुकि पाओत.
६. दुनु देश मे वीज़ा नियम आसान करबा पर सेहो सहमति.
७. सेमी हाई स्पीड रेल केर क्षेत्र मे सहयोग पर सहमति.
८. कूटनैतिक दबाव पाकिस्तान पर – फ़्रांस कहलक जे मुंबई हमलाक आरोपी ज़की-उर रहमान लखवीक रिहाइ हैरान करयवला अछि.
९. अक्षय ऊर्जाक क्षेत्र मे समझौता
१०. स्पोर्ट्स, मेडिसिन, खेलक क्षेत्र मे, महिला और विकलांग केर भागीदारी पर समझौता
जर्मनी सँ भेल समझौता:
१. दुनु देशक मध्य खुला ब्यापार पर समझौता.
२. शहरी विकास पर साझेदारी, भारत मे वर्किंग ग्रुप बनत.
३. भारत मे जर्मनी कंपनिय लेल अधिक सुविधा देनाय जाहिसँ जर्मन निवेशक बेसी सँ बेसी निवेश कय सकय.
४. शिक्षाक क्षेत्र मे सहयोग, दुनु देशक विश्वविद्यालय बीच साझेदारी.
कनाडा संग भेल समझौता:
१. पांच वर्ष मे भारत, कनाडा सँ तीन हज़ार टन सँ ज़्यादा यूरेनियम खरीद करत. एकर उपयोग भारतक परमाणु कार्यक्रम मे कैल जायत.
२. तेल और गैस केर क्षेत्र मे साझेदारी बढ़ेबापर सहमति. संगहि अक्षय ऊर्जाक क्षेत्र मे कार्य करबा मे सहयोग.
३. भारत मे कनाडाक ग्रेंड चैलैंजेस 25 लाख केनेडियन डॉलर केर निवेश करत.
४. टोरंटो आर नई दिल्लीक बीच एयर कनाडाक सीधा उड़ान पर सहमति.
५. आंतकवादक ख़िलाफ़ दुनु देश मिल कय लड़त.
६. नेशनल स्किल डेवेलेपमेन्ट काउंसिल ऑफ़ इंडिया तथा कनाडाक शिक्षा संस्थान आर अन्य कतेको संस्थानक मध्य 13 समझौत पर हस्ताक्षर भेल.
(विवरण स्रोत: साभार बिबिसी हिन्दी)

robotstxt: allowed

filter: keep


text:
गणितमे भारतीय गणितज्ञक योगदान अद्भुत आ अविस्मरणीय अछि। प्राचीनकालसँ संख्या पद्धति, शून्य आ दशमलव आदि महत्वपूर्ण खोज यैहसब कयलथि। एक महान भारतीय गणितज्ञ भेलाह रामानुजन। ‘गणितज्ञहुके गणितज्ञ’ तथा ‘संख्याके जादूगर’ आदि कतेको लोकचर्चित उपाधि हिनका भेटलन्हि। ३३ वर्षक जीवनकालमे हिनकाद्वारा लगभग ५००० प्रमेयक सूत्रपात भेल अछि। हिनक शोधकाजकेँ पूर्ण व्याख्यामे पैघ-पैघ गणितज्ञ लोकनि एखनधरि जुटल छथि। हिनकर पूरा नाम श्रीनिवास रमानुजन इयंगर छलन्हि। हिनक जन्म २२ दिसम्बर १८८७ ई. दक्षिण भारतक कोयम्बटुर समीप इरोडमे भेलन्हि। हिनकर बाल्यकाल कुम्भकोणममे बितलन्हि। रामानुजन पूर्ण आध्यात्मिक आ अपन समस्त खोजकेर मूलकारक कुलदेवी ‘नामगिरी देवी’ केँ मानैथ।
रामानुजनक संघर्षक गाथा
गणितमे रुचि आ लगन एतेक बेसी रहनि जे सुतलो समय हिसाबे जोड़ल करथि। पहिने स्लेट, फेर रजिस्टर – हिसाब जोड़बाक गज्जब आ प्रभावी तरीका छलन्हि। बालरूपमे अद्भुत प्रतिभासँ चारूदिश चर्चित भ’ गेलाह। संख्याक खेल आ अकल्पनीय प्रश्न पुछबाक प्रतिभा, व्यवहारमे सौम्यता, देखयमे स्थूल शरीरधारी, जिज्ञासासँ चमकैत आँखि – हिनकर अलगे पहिचान छल। गणितक अलावा दोसर विषयमे कम रुचि रहनि। इतिहास, जीव विज्ञान आदिक कक्षामे सेहो गणितहिके हिसाब बनबैथ। ११मींमे गणित छोड़ि आर विषयमे अनुत्तीर्ण भ’ गेलाह। पूर्वसँ भेटि रहल छात्रवृत्ति सेहो बन्द भ’ गेलनि। आर्थिक निर्बल परिवारक छात्रकेँ बिना छात्रवृत्ति आगूक पढाईमे बहुत परेशानी भेलनि। गणितके ट्यूशन पढा आ खाताबहीक काज कयकेँ पढाई जारी रखलनि। १९०७ ई.मे दोबारा १२मींक परीक्षा देलनि, तैयो गणित छोड़ि आर विषयमे फेल भ’ गेलाह। पारम्परिक शिक्षाक एतहि इतिश्री भ’ गेलनि।
संकल्प अटल हो त’ संघर्ष सँ मंजिल भेटिते टा छैक। ईश्वरकृपामे अटूट आस्थाक बलसँ रामानुजन संघर्ष करैत अपन आगूक शोधकार्य निरन्तरतामे रखलनि। मात्र पाँचटकाक आय सँ काज चलालेल करथि। १९०८मे हुनक विवाह जानकीसंग भेलनि। विवाहोपरान्त नौकरी खोजय मद्रास गेलाह। १२मीं अनुत्तीर्ण हेबाक कारण नौकरियो नहि भेटनि। कतहु जाइथ त’ डिग्रीक बदला गणितक संकलित प्रमेयक रजिस्टर देखबथि। एहिक्रममे कतेकोदिन भुखले रहि जाइथ। अस्वस्थ सेहो भ’ गेलाह। चिकित्सकक परामर्शपर कुम्भकोणम वापस जाय पड़लन्हि। स्वास्थ्यलाभक बाद फेर मद्रास आबि संघर्ष कयलाह। कियो शुभेच्छुक मद्रासक डिप्टी कलक्टर वी. रमास्वामी अय्यरसँ भेंट करबाक सलाह देलखिन। डिप्टी कलक्टर हुनकर गणितक रजिस्टर देखि बहुत प्रभावित भेलथि। ओ रामानुजनकेँ जिलाधिकारी रामचंद्र रावसँ कहिकय २५टका मासिक छात्रवृत्ति दियेलथि। एहि वृत्ति पर रामानुजन मद्रासमे एक साल रहिकय अपन पहिल शोधपत्र प्रकाशित कयलनि। शोधपत्रक शीर्षक छल “बरनौली संख्याक किछ गुण” जे “जर्नल ऑफ इंडियन मैथेमेटिकल सोसाइटी” मे प्रकाशित भेल। पुनः हुनका मद्रास पोर्ट ट्रस्टमे किरानीक नौकरी भेट गेलनि। ई हुनकालेल वरदान सिद्ध भेल। काजक भार कम हेबाक कारण शोधकार्यमे तेजी अनलाह। रातिराति भरि जागि ओ गणितीय शोध स्लेटपर खड़िआसँ लिखल करथि। परिणाम प्राप्तिकबाद रजिस्टर मे उतारल करथि। किछुए कालक आराम आ पुनः कार्यालयलेल प्रस्थान कयल करथि।
रमानुजनक भाग्योदय
किछु प्रशंसक हिनकर शोधकार्य तत्कालिक विश्वप्रसिद्ध गणितज्ञसबकेँ पठौलनि। तैयो शुरूमे कोनो विशेषलाभ हासिल नहि भ’ सकलनि। तखन मद्रासहिके एक प्रसिद्ध गणितज्ञ प्रोफेसर शेषू अय्यरकेँ संख्या सिद्धान्तक किछु सूत्र देखेलखिन। हिनका मार्फत अन्य प्रसिद्ध गणितज्ञधरि पहुँचबाक शुभकार्य सम्भव भेलनि। ताहिसमय परतंत्र भारतक विद्वत् कार्यकेँ पश्चिमी विद्वानक सहमतिक ठप्पा बिना विश्वपटलपर आनब संभव नहि छल। एहि क्रममे हिनकर परिचय प्रोफेसर हार्डीसंग भेलनि। ब्रिटेनके प्रसिद्ध गणितज्ञ प्रोफेसर हार्डीक अनुत्तरित प्रश्नक जवाब खोजि लेबाक दावी सेहो ई कयलनि। संगहि अपन शोध कार्य सेहो पत्राचार मार्फत हुनका पास पहुँचेलनि। सौभाग्यवश प्रोफेसर हार्डी हिनकर कार्यकेँ समुचित ढंगसँ मनन कयलथि। एतहिसँ रामानुजनक जीवनमे नव युगकेर सूत्रपात भेल।
प्रोफेसर हार्डी ताहि समयक चर्चित गणितज्ञ लोकनि बीच किनको १००मे ३५, किनको १००मे ६०, लेकिन रामानुजनकेँ १००मे १०० अंक देलथि। प्रोफेसर हार्डी आ रामानुजनक मित्रता एक-दोसरकलेल पुरकके काज केलक। गणितीय शोधक्षेत्रमे विश्व समुदायकेँ सेहो ई जोड़ी बहुत किछु प्रदान कयलक। प्रोफेसर हार्डीक प्रयासक चलते रामानुजनक शोधकार्यकेँ आर नीकसँ व्याख्या करबाक निमित्त कैम्ब्रिज विश्वविद्यालयमे आमंत्रित कयलनि। मुदा अर्थाभावक कारण रामानुजनलेल विदेशगमन सहज नहि छल। तखन प्रोफेसर हार्डीक प्रयाससँ मद्रास विश्वविद्यालयसँ शोधवृत्ति प्राप्त करैत ओ बेलायत गेलाह। बेलायत पहुँचि ओ उच्चकोटिक शोधपत्रसब प्रकाशित कयलथि। हुनक क्षमतासँ प्रभावित भ’ कैम्ब्रिज विश्वविद्यालय हुनका बी.ए.के उपाधि सेहो प्रदान कयलक।
अत्यन्त सात्विक आ सौम्य विचारधाराक धनी रामानुजन इंग्लैन्ड प्रवासमे स्वपाकी बनिकय सादगी जीवन जियैत रहलथि। मुदा ओहिठामक जलवायु व वातावरण हिनक अनुकूल नहि होयबाक कारण ई काफी बीमार रहय लगलाह। चिकित्सक हिनका क्षयरोग हेबाक बात कहलकनि जेकर ताहि समय इलाज नहि छलैक। लगभग ५ वर्ष धरि इंग्लैन्डमे रहि संख्या सिद्धान्तपर सूत्र प्रतिपादनक कार्य ई कयलनि। बादमे भारत वापस आबय पड़लन्हि। हिनका मद्रास विश्वविद्यालयमे प्रोफेसरके पद पर नियुक्ति सेहो भेटलनि। लेकिन अल्पायु मे ई बीमारी सँ संघर्ष करैत एहिलोक सँ २६ अप्रैल १९२० केँ परलोक गमन कय गेलाह।


text:
दरिभंगा, जनबरी १८, २०१६. मैथिली जिन्दाबाद!!
थियेटर युनिट – दरभंगा केर तत्त्वावधान मे हराही पोखैर पर अवस्थित गीत एवं नाटक प्रभागक कैम्पस मे ‘रंग पेठिया’ – त्रिदिवसीय रंग आयोजन दरिभंगा मे आयोजित कैल गेल।
पटना, बेगुसराय आ दरिभंगा केर रंग-समूह द्वारा नाटक, नुक्कर नाटक, नाटक पर सेमिनार आदिक कार्यक्रम एहि आयोजन मे प्रदर्शित भेल। भोरक ९ बजे सँ रातिक ९ बजे धरिक विभिन्न चरण मे एहि कार्यक्रम सबहक प्रस्तुति होयबाक समाचार आयोजनकर्ता सँ भेटल।
विभिन्न प्रस्तुतिक बीच मे मिथिलाक लोक-संस्कृति सँ जुड़ल लोकगायनक प्रस्तुति सेहो कैल गेल। गोदना, झिझिया गान, पमरिया आदिक प्रस्तुति राखैत मिथिलाक अपन लोकसंस्कृतिक झाँकी सब राखल गेल, आयोजन मे सहभागी जितेन्द्र नाथ जितू बतौलनि।
एक्कहि कैम्पस मे कुल ४ टा मंच केर निर्माण कैल गेल अछि जाहि मे एक मंचक नाम मिथिलाक सुप्रसिद्ध कथा-नायक गोनू झा केर नाम पर राखल गेल छल। प्रकाश बंधु रंगकर्मी एहि कार्यक्रमक सुत्रधार छथि, ओत्तहि सागर सिंह समान चर्चित रंगकर्मी एहि मे भरपूर सहयोग कयने छलाह। एहि प्रस्तुति मे मैथिली नाटक तऽ प्रदर्शित नहि कैल गेल, धरि मंच संचालन व संबोधन आदि सब बात मैथिली भाषा मे राखल गेल सेहो जानकारी आयोजनकर्ता सँ भेटल।
मैथिली साहित्य ओ अभियानक हस्ताक्षर अजित आजाद एहि रंग समारोह मे भाग लेबाक लेल दरिभंगा पहुँचल छलाह आर मैथिली जिन्दाबाद संग वार्ता करैत जानकारी करौलनि अछि जे ऐगला बेर सऽ मैथिली नाटक केँ सेहो शामिल कैल जायत, ई जानकारी आयोजनकर्ता संग बात कएला पर भेटल।
एहि समारोह मे दोसर दिन कवि सम्मेलनक आयोजन सेहो कैल गेल छल। श्री आजाद कहैत छथि जे दरिभंगा मे बहुत दिनक बाद एहेन समारोहपूर्वक नाटकक आयोजन संपन्न भेल अछि। एहि सँ वातावरण केर पुनर्निर्माण भेल अछि। ई क्रम जारी रहय ताहि लेल हम समस्त अभियानी व साहित्यसेवी – समाजसेवी कार्यरत छी।
सुरुचि वर्मा मैथिलीक अभिनेत्री सेहो विलक्षण प्रस्तुति सब देने छलीह। ओ मुम्बई मे टेलिविजन धारावाहिक सब मे काज करैत छथि। भगौन वाली धारावाहिक मे मामी केर भूमिका मे हिनकर अदाकारीक चर्चा होएत अछि।
पटना सँ नामी रंगकर्मी अनिश अंकुर, बेगुसराय केर प्रवीण कुमार, गुंजन सहित अनेक वरिष्ठ रंगकर्मी लोकनि भाग लेलनि एहि रंग उत्सव मे। मुम्बई सँ आयल जितेन्द्र नाथ जितू कहलैन जे मैथिली नाटक मिथिलाक मूल भूमि पर रंग उत्सव मे नहि समेटल जाएब कनेक चिन्ताक विषय बुझाएछ, लेकिन आगामी साल सँ एकरा समेटल जाएत ताहि सँ संतोष कय रहल छी। एहि आयोजन सँ दरिभंगाक रंगभूमि एक बेर फेर अपन रंग मे देखाय लागल अछि।


text:
प्रकाश कमती, मुम्बई। जनबरी २२, २०१६. मैथिली जिन्दाबाद!!
संस्कार मिथिला फॉउन्डेशन केर संस्थापक सह कार्यक्रम संयोजक कुणाल ठाकुर जानकारी करौलनि अछि जे एहि संस्था द्वारा मानव सेवा निमित्त भारतीय गणतंत्र दिवसक उपलक्ष्य आगामी 26 जनवरी 2016 केर दिन मुम्बई केर उपनगर विरार में “रक्तदान शिविर केर आयोजन कैल जायत।
ई आयोजन संस्कार मिथिला फाउन्डेशन द्वारा पैछला तीन बरख सँ निरंतर गणतंत्र दिवस तथा स्वतंत्रता दिवस पर दुइ-दुइ बेर आयोजित कैल जाएत अछि। एहि आयोजन सँ मैथिल तथा गैर मैथिल दुनू वर्गक लोक केँ आकस्मिक आवश्यकता मे रक्त केर माँग लेल संस्था द्वारा ब्लड बैंक सँ उपलब्ध करेबाक एकटा पारस्परिक संबंध बनायल जेबाक जानकारी करौलनि कुनाल ठाकुर। संस्कार मिथिला फॉउन्डेशन केर एकटा खासियत इ अछि जे सांस्कृतिक कार्यक्रम सँ विशेष मिथिला मैथिली केर समाजिक कार्य तथा मानवताक सेवा निमित्तिक व्यवहारिकताक पक्ष पर बेसी जोर देल जाएछ।
संस्कार मिथिला फॉउन्डेशन 2010 सँ अस्तित्व में अछि जेकर पंजीकरण वर्ष 2015 में भेल आर धरातल पर लगातार अपन समाजिक कार्य सँ प्रशंसनीय छाप छोड़ि रहल अछि। संस्थाक संस्थापक कुणाल ठाकुर केर अलावे अध्यक्ष मदन झा, उपाध्यक्ष अनिल प्रसाद, सचिव भगवान मिश्रा, सहसचिव श्यामानंद, कोषाध्यक्ष शशिकांत मिश्रा, सहकोषाध्यक्ष संतोष झा सहित विभिन्न समर्पित समाजसेवी सदस्य लोकनिक अथक प्रयास सँ ई आयोजन भऽ रहल अछि। एहि संस्था द्वारा मैथिल समाजक अभिन्न अंग विद्या आ ताहिक देवी वीणाधारिणी विद्यादायिनी सरस्वती केर पूजाक तैयारी सेहो खूब जोर-शोर सँ कैल जेबाक जानकारी भेटल अछि।
कुणाल ठाकुर सदैव समाजिक काज सँ जुड़ल रहैत छथि, संगहि “दहेज मुक्त मिथिला” केर महाराष्ट्र युनिट केर संरक्षक पद पर सेहो हिनका मनोनीत कैल गेलनि अछि, हिनकर योगदान सांस्कृतिक कला-कौशल में सेहो अगुआरूप मे सहभागिता रहैत अछि, मुसहर जनकल्याण समिति द्वारा बिहार सरकार केर तत्त्वावधान में मिथिलांचल लोकपर्व महोत्सव में सेहो अपन प्रस्तुति देबाक विशेष स्मृति मैथिली जिन्दाबाद सँ शेयर केलनि। आगामी समय मे सेहो अपन समाज लेल सदैव आगू रहबाक आश्वासन दैत मैथिली जिन्दाबाद वेट न्युज पोर्टल केर लोकप्रियताक विशेष चर्चा करैत कहैत छथि जे एहि पर समाद पठायब यानि सौंसे मिथिलाक लोकक माझ पहुँचब समान होएत अछि।


text:
- बिजली कटला पर भाड़ाक जनरेटर सँ चलाएल जाएत पंप
- आवश्यकता पड़ला पर अलग ट्रांसफार्मरक हैत व्यवस्था
झंझारपुर : अनुमंडल क्षेत्रक बेहट दक्षिणी पंचायत भवन पर झंझारपुरक विधायक आ पूर्व मंत्री नीतीश मिश्र रेलवे अभियंताक एकटा विशेष टीम संग आरएस क्षेत्र मे लगैबला जलजमाव आ ओहि सँ उत्पन्न समस्याक निदानक लेल एकटा बैसार कयलनि आ समस्याक निदानक लेल विचार-विमर्श कयलनि। जनतब दी जे झंझारपुर आरएस क्षेत्र मे लगैबला जल जमाव आब नासूर बनि गेल अछि। बैसारक संबंध मे विधायक श्री मिश्र जनब देलनि जे वर्तमान मे त्वरित निदानक लेल पंप हाउस एवं बिजली व्यवस्थाक अतिरिक्त नाला कचराक सफाई पर फोकस कयल गेल। स्थाइ निदानक लेल नेचुरल ड्रेनेजक अतिरिक्त अन्य मुदा पर सेहो गंभीर चर्चा कयल गेल। ओ बतौलनि जे रेलवे केर चीफ मुख्य अभियंता पंप हाउस द्वारा नीक ढंग सँ पाइप लगाएल जाएत। बिजली विभागक एसडीओ संग वार्ता मे ई तय भेल जे आवश्यकता पड़ला पर एकटा अलग सँ ट्रांसफार्मर लगाएल जाएत। जनप्रतिनिधि आ पंचायत प्रतिनिधि संग विधायक निर्णय लेलनि जे विपरीत परिस्थिति मे बिजली कटला पर पंप कें भाड़ाक जनरेटर सँ चलाएल जाएत।
जनतब दी जे सात मई कें झंझारपुर-सहरसा रेलक उद्घाटनक क्रम मे विधायक नीतीश मिश्र संग डीआरएम केर बैसार भेल छल। एहि बैसार मे आरएस क्षेत्र मे जलजमाव कें दूर करबाक मांग संगहि पंप हाउस कें कारगर बनेबाक लेल अभियंताक एकटा टीम कें पठेबाक आग्रह कयल गेल छल। एकर चारि दिन बाद 11 मई कें अभियंताक एकटा टीम झंझारपुर पहुंचल। अभियंताक टीम सभसँ पहिने रेलवे परिसर पहुंचल आ पंप हाउस लग सेहो गेल। टीम कैथिनिया गुमटीक निरीक्षण सेहो कयलक। गुमटी केर आगू सँ जल निकासी पर सेहो चर्चा कयल गेल। अभियंताक टीम मे मुख्य अभियंता निर्माण आरके बादल, वरीय मंडल अभियंता समन्वय आरएन झा, कार्यपालक अभियंता निर्माण डीके चौधरी, वरीय अभियंता निर्माण नलिन बिहारी एवं वरीय अनुभाग अभियंता कार्य संजीव कुमार पहुंचल छला। पंचायत भवन पर भेल बैसक मे वीडियो विनोद आनंद केर अलावा कतेको जनप्रतिनिधि व गणमान्य लोक उपस्थित छलाह।
15,528 total views


text: प्रेमी संग दू दिन पूर्व भागल युवती वापस पुलिस केर शरण मे पहुंचल। भैरवस्थान थाना पहुंचक’ युवती आवेदन द’ क’ पुलिस सं सहयोग करबाक गोहारि लगौलक अछि। महिनाथपुर पंचायतक रहयवाली युवती अपन आवेदन मे कहलक अछि जे ओकर प्रेम प्रसंग लोहना उत्तर पंचायत केर रूपौली गामक मंटू महतो (पिता विनोद महतो) सँ कतेको मास सँ चलि रहल छल। छह मास सं ओ मिंटू महतो संग जीवनसाथीक रूप मे रहैत छल। दुनू गोटे सदा संग रहबाक संकल्प लेने छल। परिजन आ परिवारक विरोध कें देखैत दू दिन पूर्व युवती प्रेमी संग कत्तहु अन्यत्र जा क’ विवाह क’ लेलक आ वापस युवक संग सासुर पहुंचल। मुदा युवक केर माता-पिता ओकरा ओकरा रखबा सं मना क’ देलक आ युवक कें कतौ भगा देलक। युवतीक कहब अछि जे प्रेमी सं पति बनल मंटू महतोक माता-पिता आ अन्य परिजन लोकनि ओकरा संग अभद्र व्यवहार कयलनि। ओकरा संग मारिपीट कयल गेल आ ओकरा गारि द’ क’ अपमानित कयल गेल। युवतीक कहब अछि जे ओकरा पति संग रहबाक अछि आ एहि मामला मे पुलिस ओकर सहयोग करय। एहि संबंध मे थानाध्यक्ष रूपक कुमार अंबुज कहलनि जे दुनू बालिग अछि। अपन मर्जी सं शादी करनाइ आ संग रहनाइ दुनूक कानूनी अधिकार अछि। आवेदन पर जांचक बाद आवश्यक कार्रवाइ कयल जायत।


text:
Monday, September 1, 2014
छुतहरि (दुर्गानन्द मण्डल)
83म सगर राति दीप जरय'मे सखुआ-भपटियाहीमे पठित लघु कथा-
छुतहरि
सिमराक शिवनन्दन बाबूक दोसर बालक राजाबाबू, नाओंक अनुरूप राजकुमारे सन लगै छल। बेस पाँच हाथ नमहर, गोर-नार, भरल-पूरल देह, पहिरन-ओढ़न सेहो राजकुमारे सन। विधाताक कृपासँ हुनक पत्नी देखए-सुनएमे सुन्दरि। मध्यम वर्गीए परिवारमे जनम। नैहर सेहो भरल- पूरल। राजाबाबूक बिआह नीक घरमे भेल। कोनो तरहक कमी नै। जेते जे बरियाती गेल रहथि, सभ कियो खान-पानसँ प्रसन्न रहथि। बड़-बढ़ियाँ घर-परिवार छल। राजाबाबू बिआहक पछातिओ अध्ययन जाड़ीए रखलनि। नीक-नहाँति पढ़ैले पटनामे नाओं लिखा डेरा रखलनि। छुट्टी भेलापर गामो चलि अबै छला। गाड़ी-सवारी भेने गाम आबए-जाएब कठीन नै छल। अहीक्रममे राजाबाबूकेँ पहिल सन्तानक रूपमे एकटा बालक- अनील आ एकटा कन्या सुधाक जनम भेल। माए-बापक अनुरूप दुनू बच्चो तेतबए सुन्दर छल। क्रमश: दुनू बच्चाक टेल्हुक भेलापर ज्ञानोदय झंझारपुरमे नाओं लिखा देलखिन। बच्चा सभ ओतै रहि पढ़ए-िलखए लगल।
एमहर पटनामे रहैत राजाबाबूक संगति खराप हुअ लगलनि। जइसँ ओ दोस्ती-यारीमे पीबए लगला। एक दिनक गप छी, गाम एलाक बाद अधरतियामे जोरसँ हल्ला भेल जे राजाबाबू पेटक दर्दे चिचिया रहल छथि। रातिक मौसम देखि गामक डाक्टर बजौल गेला। सुइया-दवाइ दऽ आगू बढ़ैक सलाह देलखिन। बिमारी उपकले रहनि। पत्नी विशेष जतनसँ पथ-परहेजसँ राखि दुइए मासमे दुखकेँ कन्ट्रोल कऽ लेलनि। एमहर राजाबाबूक मन ठीक होइते फेर जिद्द कऽ पटना चलि गेला। परिकल जीह केतौ मानल जाए, पुन: वएह रामा-कठोला। गाम आबथि आ भैया जे पाइ दन्हि आकि नै दन्हि तँ पत्नीएक गहना-जेबर बन्हकी लगा-लगा पीबए लगला। कहबीओ छै चालि-प्रकृत-बेमए ई तीनू संगे जाए। छओ मास ने तँ बितलै आकि वएह पुरने दुख राजाबाबूकेँ उखड़लनि। मुदा ऐबेरक दर्द बड़ तीव्र छल। सुतली रातिमे राजाबाबू अपना बिछौनपर छटपटए लगला। पेट पकड़ने जोड़-जोड़सँ चिचियए लगला। निसिभाग राति रहने हो-हल्ला सुनि लोक सभ जागल। लोकक लेल अँगनामे करमान लगि गेल। दर्दक मारे राजाबाबू पलंगपर छटपटा रहल छला। एकबेर बड़ी जोड़सँ दर्दक बेग एलै आ राजाबाबू खूनक उन्टी करैत सदा-सदाक लेल शान्त भऽ गेला।
अँगनामे कन्ना-रोहट उठि गेल। टोल भरिक लोक सभ जागि गेल। मुदा राजाबाबू तँ सभसँ रिस्ता–नाता तोड़ि परमधाम चलि गेल छला। परात भेने बिना बजौने सभ आदमी मिलि बाँस काटि, तौला-कराही, सरर-धूमन आ गोइठापर आगि दऽ राजाबाबूक पहिल सन्तान अनील हाथमे दऽ अपने आमक गाछीमे राजाबाबूकेँ डाहि-जारि सभ कियो घर घुमला।
कौल्हुका राजाबाबू आइ अपन महलकेँ सुन्न कऽ पत्नीकेँ कोइली जकाँ कुहकैले छोड़ि चलि गेला। पत्नीक वएस मात्र पचीसेक आस-पास, सन्तानो तँ मात्र दुइएटा। मुदा अपन कर्मक अनुसार आइ कोइली बनि कुहैक रहल छथि। काल्हि तक जे सोल्हो सिंगार आ बत्तीसो आवरण केने साक्षात् राधाक प्रतिमूर्ति मेनका आ उर्वशी सुन्नरि छेली ओ आइ उज्जर दप-दप साड़ी पहिरि कुहैक रहल छलि। केतए गेलनि भरि हाथ चुड़ी, केतए गेलनि भरि माङ सेनुर...। सभटा धूआ-पोछा गेल। केकरो साहसे ने होइ जे सामने जा बोल-भरोस हुनका दैत। समुच्चा टोल सुनसान-डेरौन लगैत। तही बीच छह मास धरि ओकर कुहकब केकरा हृदैकेँ ने बेधि दैत। केना ने बेधि दैत!
आखिर वेचारीक वएसे की भेलै। मुदा छओ मास तँ भेले ने रहै आकि ओ घरसँ बाहर, आँगनसँ डेढ़ीआ आ डेढ़ीआसँ टोला-पड़ोसामे डेग बढ़बए लगली। जे कहियो हुनक पएरो ने देखने रहनि ओ आब मुहोँ देखि रहल अछि। हुनक हेल-मेल सभसँ पढ़ल जा रहल छन्हि। आब तँ ओ अपना घरमे कम आनका आँगनमे बेसी समए बितबए लगली। सासु-िदयादिनीक गपकेँ छोड़ि अनकर गपपर बेसी धियान दिअ लगली। नीक आ अधला तँ सभ समाजमे ने लोक रहै छै। से आब किछु लोक हुनका गुरु मन्तर दिअ लगलखिन। आ ओहो नीक जकाँ धियान-बात दिअ लगली। जहिना कहबी छै जे खेत बिगड़ि गेल खढ़ बथुआ सन तिरिया बिगड़ए जँ जाइ हाट-बजार...। जे काल्हि तक ओकर उकासीओ ने कियो सुनने छल से आइ तँ ओ उड़ाँत भऽ गेलि। बिना कोनो धड़ी-धोखाक गामक मुखिया-सरपंचक संग हँसि-हँसि बजै-भुकए लगली। गामक राजनीतिमे हाथ बँटबए लगल। गामक उचक्का छौड़ा सभ संगे हाट-बजार करए लगल।
एतबे नै, ओ अपन जीवन-यापनक बहाना बना ब्यूटीपार्लर सेहो जाए लगली। सत्संगे गुणा दोषा रंगीन दुनियाँ आ वातावरणक प्रभाव ओकरापर पड़ल लगल। ओकर अपन वैधव्य जिनगी पहाड़ सन लागए लगलै। आब ओ चाहए जे ई उजरा धूआ-साड़ीकेँ फेकि रंगीन दुनियाँमे चलि आबी। ओ रसे रसे-रसे उजड़ा साड़ी छोड़ि हल्का छिटबला साड़ी पहिरए लगल। मन जे एते एकरंगाह रहै से आब सभरंगाह हुअ लगलै। रूप-गुण लछन-करम सभ बुझू जे बदलए लगल। आब ओकर मौलाएल गाछक फूल खिलए लगल। एक दिन मुखियाकेँ कहि-सुनि इन्दिरा अवास स्वीकृति करौलक आ बिच्चे आँगनमे घर बना लेलक। आब जे कियो छौड़ा-माड़रि भेँट-घाँट करए आबए तँ ओ ओही घरमे बैसा चाह-पान करए लगल। चाहो-पान होइ आ हँसी चौल सेहो। एते दिन जेकरा भाफो नै निकलै तेकर आब हँसीक ठहाका दरबज्जोपर लोक सुनए लगल। गामक आ टोलक बिस्कुटी लोकक चक्कर-चािलमे पड़ि ओ भैंसुरसँ अरारि कऽ अपन हक-हिस्सा लेल लड़ए लगली। लड़ि-झगड़ि सर-समाजकेँ बैसा पर-पंचायत कऽ ओ बाध-बोनसँ लऽ चर-चाँचर, वाड़ी-झारी एतबे नै डीह तक बाँटबा लेलक। आब तँ कहबी परि भऽ गेल जे अपने मनक मौजी आ बहुकेँ कहलक भौजी। जखनि जे मन फुड़ै तखनि सएह करए। कियो हाँट-दबार करैबला नै। कारणो छेलै, जँ कियो किछु कहैक साहसो करए तँ अपन इज्जत अपने गमा बैसए। आब तँ ओ चर्चेआम भऽ गेलि। अही बीच ओ एकटा छौड़ाक संग बम्बै पड़ा गेल। आहि रे बा! परात होइते घोल-फच्चका शुरू भेल ‘कनियाँ केतए गेली केतए गेेली’ आकि दू दिनक बाद मोबाइल आएल जे ओ तँ बम्बैमे अछि फलल्मा छौड़ाक संग। ओना गामोसँ मोबाइल कएल गेल जे कनियाँ गाम घूमि आबथि। मुदा ओ तँ अपने सखमे आन्हर।
किछु दिनक बाद जेना-तेना पकड़ि-धकड़ि ओइ छौड़ाक संग गाम आनल गेल। मुदा ओ तखनो सबहक आँखिमे गर्दा झोंकि कोट मैरेज कऽ लेलक तेकर बादे गाम आएल। एतेक भेला बादो गामक समाज बजौल गेला। सभ तरहेँ सभ कियो समझबैक परियास केलनि। मनबोध बाबा जे गामक मुँहपुरुख छथि ओ ओकरा बुझबैत कहलखिन-
“सुनू कनियाँ, अखनो किछु ने बिगड़लै हेन, आबो ओइ छौड़ाक संग-साथ छोड़ि गंगा असलान कऽ समाजक पएर पकड़ि लिऔ। जे भेलै से भेलै। सभ अहाँकेँ जातिमे मिला लेत। जाति नाम गंगा होइ छै।”
मुदा मनबोध बाबाक बातक कोनो असरि ओकरापर नै पड़लै। ओइ छौड़ाक संग-साथ छौड़ैले तैयार नै भेल। अन्तमे गौआँ-घरूआक संग मनबोध बाबा ओकरा जातिसँ बाड़ि आँगनासँ ई कहैत-
“एकरा आँगनमे राखब उचित नै ई कनियाँ कनियाँ नै छुतहरि छी छुतहरि...।”
हम ओत्तै ठाढ़ भेल किछु ने बाजि सकलौं, किछु ने कऽ सकलौं। की नीक की अधला से तखनि नै बूझि पेलौं जे आइ बूझि रहल छी अखनो समाजकेँ समाढ़ गहिआ कऽ पकड़ने अछि।
Subscribe to: Post Comments (Atom)


text:
नासिक
नासिक या नाशिक भारतक महाराष्ट्र राज्यमे अवस्थित एक शहर छी। नासिक महाराष्ट्रक उत्तर पश्चिममे, मुम्बई सँ १५० किमी आ पुणे सँ २०५ किमीक दुरीमे अवस्थित अछि। ई शहर मुख्य रूपसँ हिन्दू तीर्थयात्रिसभक प्रमुख केन्द्र छी। नासिक पवित्र गोदावरी नदीक सतह पर स्थित अछि। समुद्रक मानक अनुसार एकर ऊँचाई ५६५ मीटर अछि। गोदावरी नदीक किनार पर बहुत सुन्दर-सुन्दर सन घाट अवस्थित अछि। ई शहरक सभसँ प्रमुख भाग पञ्चवटी छी। एही ठाम बहुतो मन्दिर सेहो अछि। नासिकमे पावनिसभक समयमे बहुत बेसी सङ्ख्यामे भीड़ देखल जाएत अछि।
इतिहास[सम्पादन करी]
नाशिक शक्तिशाली सातवाहन वंशक राजासभक राजधानी छल। मुगल कालक समयमे नासिक शहरक गुलशनबादकें नामसँ सेहो जानल जाएत छल। एकर अतिरिक्त नाशिक शहर भारतीय स्वतन्त्रता सङ्घर्षमे सेहो अपन एक महत्वपूर्ण भूमिका निभौने अछि। डॉ॰ भीमराव अम्बेडकर द्वारा १९३२मे नाशिककें कालाराम मन्दिरमे अस्पृश्योंकसभ प्रवेश करिकें आन्दोलन चलौने छल।
मुख्य आकर्षण[सम्पादन करी]
नाशिक आस्थाक शहर छी। एही ठाम पर बहुतो रास सुन्दर मन्दिर आ घाट देखबाक लेल मिलैत अछि। एतय विभिन्न पावनिसभ बहुत उत्साहक सङ्ग मनाओल जाएत अछि।
कुम्भ मेला[सम्पादन करी]
नाशिकमे होमए बला कुम्भ मेला, जे एहि ठाम सिंहस्थकें नामसँ प्रख्यात अछि, शहरक आकर्षण कऽ सभसँ पैग केन्द्र छी। भारतीय पञ्चाङ् अनुसार सूर्य जखन कुम्भ राशीमे होएत अछी ओहि समय इलाहाबादमे कुम्भ मेला लगैत अछि आ जखन सिंह राशीमे होएत अछि, तखन नाशिकमे सिंहस्थ कुम्भ मेला होएत अछि।
पञ्चवटी[सम्पादन करी]
पञ्चवटी नाशिकके उत्तरी भागमे अवस्थित अछि। एक मान्यताक अनुसार भगवान राम, सीता आ लक्ष्मणक सङ्ग किछ समयकें लेल पञ्चवटीमे रहल छल ताही कारण सेहो पञ्चवटी प्रसिद्ध अछि। वर्तमान समयमे पञ्चवटीमे जाहि स्थानसँ सीताक अपहरण कएल गेल छल ओ स्थान पाँचटा बड़हड़क गाछक लगमे अछि।
सीता गुम्फा[सम्पादन करी]
सुन्दरनारायण मन्दिर[सम्पादन करी]
मोदाकेश्वर गणेश मन्दिर[सम्पादन करी]
रामकुण्ड[सम्पादन करी]
कालाराम मन्दिर[सम्पादन करी]
शिरड़ी[सम्पादन करी]
शिरड़ी एकटा छोट गाम छी जे कोपरगाव तालुकामे अवस्थित अछि। शिरड़ी भारतक प्रमुख धार्मिक स्थानसभमे सँ एक छी।
सोमेश्वर मन्दिर[सम्पादन करी]
सोमेश्वर मन्दिर नाशिकमे स्थित सभसँ पुरान मन्दिरसभमे सँ एक छी। ई मन्दिरमे महादेव सोमेश्वरक प्रतिमा स्थापित अछि।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- Official Website of Nashik
- Nasik
- Nashik @ Information Technology - Publish Local News of Nashik and Nashik Business Directory.
- Programme Guide of Nasik
- Yellow Pages of Nashik
- Real Estate Information on Nashik
- Nashik City
- Overview of Nashik on Wikimapia
- Nasik district Gazetteers
- About Nasik
एहो सभ देखी[सम्पादन करी]


text:
Friday, April 6, 2012
गद्य साहित्य मध्य विहनि कथाक स्थान आ विहनि कथाक समीक्षाशास्त्र
गद्यक विभिन्न विधा जेना प्रबन्ध, निबन्ध, समालोचना, कथा-गल्प, उपन्यास, पत्रात्मक साहित्य, यात्रा-संस्मरण, रिपोर्ताज आदिक मध्य कथा-गल्प, आख्यान आ उपन्यास अनुभव मिश्रित कल्पनापर विशेष रूपसँ आधारित अछि। जकरा हम सभ खिस्सा-पिहानी कहै छिऐ ताहिसँ ई सभ लग अछि। मध्य कथा-गल्प, आख्यान आ उपन्यास आ किछु दूर धरि नाटक आ एकांकी मनोरंजनक लेल सुनल-सुनाओल-पढ़ल जाइत अछि वा मंचित कएल जाइत अछि। ई उद्देश्यपूर्ण भऽ सकैत अछि वा एहिमे निरुद्देश्यता-एबसडिटी सेहो रहि सकै छै- कारण जिनगीक भागदौड़मे निरुद्देश्यपूर्ण साहित्य सेहो मनोरंजन प्रदान करैत अछि।
विहनि कथा कहने एकटा एहेन विधा बनि सोझाँ आएल अछि जे पहिने कथा थिक फेर विहनि कथा। विहनि कथा, कथा, दीर्घ कथा, उपन्यास, नाटक आ एकांकी एकटा अनुभव मिश्रित कल्पनापर आधारित अछि। अंग्रेजीमे सेहो लम्बाइक आधारपर शॉर्ट-स्टोरी/ नोवेलेट/ नोवेला/ नोवेल क विभाजन कएल जाइत अछि जे क्रमसँ विहनि कथा, कथा, दीर्घ कथा आ उपन्यास लेल प्रयुक्त कएल जा सकैत अछि। मैथिलीमे सभ विधामे शब्द संख्याक घटोत्तरी-बढ़ोत्तरी अंग्रेजी वा दोसर यूरोपियन भाषासँ बेशी होइत अछि, ओना अंग्रेजी वा दोसर यूरोपियन भाषामे सेहो सभ विधामे लेखकक व्यक्तिगत रुचि आ कथ्यक आवश्यकताक अनुसार घटोत्तरी-बढ़ोत्तरी होइते अछि। तहिना वन-एक्ट प्ले भेल एकांकी आ प्ले भेल नाटक।
से विहनि कथा कथा तँ छीहे।
अहाँक अनुभवमिश्रित कल्पना अहाँसँ किछु कहबा लेल कहैत अछि। आ ई कथ्य हास्य-कणिका वा अहास्य-कणिका बनि सकैत अछि। लोक अहाँकेँ कहि सकै छथि जे अहाँकेँ गप्प बड्ड फुराइए, अहाँ हाजिर जवाब छी। आ तकर बाद अहाँक हिम्मत बढ़ैत अछि आ अहाँ ओहि कथ्यकेँ शिल्पक साँचामे ढलैय्या कऽ विहनि कथा बना दै छी।
हास्य-कणिकाक संग सभसँ मुख्य अवरोध छै जे अहाँक सुनाओल हास्य-कणिका घूमि-फिरि अहीं लग आबि जाएत, माने मौलिकता कतौ हेरा जाएत। हास्य-कणिका सेहो एक-दू पाँतीसँ आध-एक पृष्ठ धरिक होइत अछि। कथा-उपन्यासमे एकर समावेश कएल जा सकैत अछि मुदा विहनि कथा एकर पलखति नै दैत अछि। मुदा कथा-उपन्यासमे जेना कएल जाइत अछि जे एकरा कोनो पात्रक मुँहसँ कहाबी वा कोनो आन प्रसंगसँ जोड़ि सार्थक बनाबी तँ से अहाँ विहनि कथामे सेहो कऽ सकै छी। गल्प आख्यानसँ होइत अछि आ नैतिक शिक्षा, प्रेरक कथा आ मिस्टिक टेल्स सेहो लघुसँ दीर्घ रूप धरि होइत अछि। एकर लघु रूप विहनि कथा नै भेल सेहो नै।
विहनि कथामे जे त्वरित विचारक उपस्थापन देखल जाइत अछि से कथा-गल्प आ उपन्यासमे सेहो रहैत अछि। मुदा जे त्वरित विचारक उपस्थापन नै रहलासँ ओ विहनि कथा नै रहत सेहो गप नै। उनटे जखन विहनि कथाक समीक्षा करए लागब तखन समीक्षकक ध्यान स्थायी तत्व दिस होएबाक चाही नै कि त्वरित उपस्थापन दिस। त्वरित विचारक उपस्थापनक प्रति बेसी झुकाव ओकरा अहास्य-कणिका बना दैत अछि, ओ विहनि कथा तँ रहत मुदा श्रेष्ठ विहनि कथा नै रहत। विहनि कथा झमारि देत तँ ओ विहनि कथा वा श्रेष्ठ विहनि कथा भेल आ जे ओ झमारि नै सकत तँ ओ विहनि कथा भेबे नै कएल- ई गप नै छै। कोनो त्वरित विचार आएल, ओकरा कागचपर लिखि लेलहुँ, एहि डरसँ जे कतौ बिसरा ने जाए- एतऽ धरि तँ ठीक अछि। मुदा हरबड़ा कऽ एकरा विहनि कथा बना देबासँ पहिने विचारकेँ सीझऽ दिऔ। ओहिमे की मिज्झर करब तँ ओहिमे स्थायी तत्व आबि सकत ताहिपर मनन करू। ओना बिना सिझने जे झमारैबला विहनि कथा लिखि देलहुँ तँ ओ विहनि कथा तँ भेल मुदा श्रेष्ठ विहनि कथा ओ सेहो भऽ सकत तकर सम्भावना कम। ई ओहिना अछि जेना कोनो झमकौआ गीत अपन प्रभाव बेसी दिन रखबे करत से निश्चित नै अछि तहिना कथाक ई स्वरूप ट्वेंटी-ट्वेंटी सन नै भऽ जाए ताहिपर विचार करए पड़त।
उपन्यास तँ एक उखड़ाहामे नै पढ़ल जा सकैए मुदा कथा एक उखड़ाहामे पढ़ल जा सकैत अछि। एक उखड़ाहामे अहाँ कएकटा विहनि कथा पढ़ि सकै छी। उपन्यासमे लेखक वातावरणक, प्लॉटक, व्यक्तिक जाहि विशदतासँ वर्णन कऽ सकैए से कथामे सम्भव नै। ओ एकटा पक्षपर/ जौँ कही तँ एकटा घटनापर केन्द्रित रहैए आ एहि क्रममे वातावरण आ व्यक्तिक जीवनक एकटा मोटामोटी विवरणात्मक स्केच मात्र खेंचि पबैए। विहनि कथामे वातावरण आ व्यक्तिक जीवनक एकटा मोटामोटी विवरणात्मक स्केच सेहो नै खेंचि सकै छी, से पलखति विहनि कथा अहाँकेँ नै देत, हँ तखन विहनि कथा सेहो एकटा पक्षपर वा एकटा घटनापर केन्द्रित रहैए। आ ई पक्ष वा घटना तेहन रहत जे लेखककेँ ललचबइत रहत जे एकरा स्वतंत्र रूपसँ लिखू, एकरा कथा वा उपन्यासक भाग बना कऽ एकर स्वतंत्रता नष्ट नै करू।
तखन उपन्यासक प्लॉटसँ कथाक प्लॉट सरल होएत आ विहनि कथाक लेल तँ एकर आवश्यकते नै अछि, पक्ष वा घटनाक वर्णन शिल्पक साँचामे ढलैय्या केलहुँ आ पूर्ण विहनि कथा बनि कऽ तैयार।
विहनि कथाक समीक्षाशास्त्र
विहनि कथाक समीक्षा कोना करी? दू-पाँतीसँ डेढ़-दू पन्ना धरिक (पाँच पन्ना धरि सेहो) अनुभवमिश्रित काल्पनिक खिस्सा विहनि कथा कहएबाक अधिकारी अछि। लघु आकारक कथामे कोनो कथा पूर्ण रूपसँ कहल गेल तँ फेर ओ विहनि कथा नै कहाओत। हँ जे ओहिमे एकटा घटनाक शृंखलाक वर्णन एकटा कथ्य कहक लेल आवश्यक अछि तँ शृंखला पूर्ण होएबाक चाही। एहि शृंखलाक कड़ी कनेक नमगर भऽ सकैए। त्वरित उपस्थापनाक हरबड़ी एहि शृंखलाकेँ कमजोर कऽ सकैए। सदिखन उल्टा धार बहाबी आ त्वरित उपस्थापना आनी- ई पद्धति किछु गणमान्य विहनि कथा लेखकक फार्मूला बनि गेल अछि। एकाध-दूटा विहनि कथामे ई सिनेमाक “आइटम गीत” सन सोहनगर लगैत अछि मुदा फेर समीक्षकक दृष्टि एकरा पकड़ि लैत अछि, कारण ई प्रो-एक्टिव होएबाक साती रिएक्टिव बनि जाइत अछि। स्थायी प्रभाव एहिसँ नै आबि पबै छै, विहनि कथा लेखकक प्रतिभाक कमी एहिमे प्रतीत होइ छै। विहनि कथा वएह श्रेष्ठ होएत जे एकटा घटनाक शृंखलाक निर्माण करत आ अपन निर्णय सुनेबाक लेल पाठककेँ छोड़ि देत। फरिछेबाक पलखति विहनि कथाकेँ नै छै, मुदा तकर माने ई नै जे दू-चारि पाँतीमे बात कएल जाए। मुदा लेखक जौँ दू-चारि पाँतीक गपकेँ विहनि कथा कहै छथि तँ समीक्षक ओकरा विहनि कथा मानबा लेल बाध्य छथि मुदा ओ श्रेष्ठ विहनि कथा होएत तकर सम्भावना घटि जाइत अछि।
विहनि कथाक वर्ण्य विषय मात्र चलैत-फिरैत घटना नै अछि। विहनि कथा-लेखककेँ बच्चाक लेल, नैतिक शिक्षाक लेल आ धार्मिक विषयपर सेहो विहनि कथा लिखबाक चाही। ट्रेनमे बसमे जाइ छी, घरमे दलानपर घूरतर गप करै छी आ तकर अनुभव मात्र विहनि कथामे आबि रहल अछि। सामाजिक आ आर्थिक समस्या सेहो एकर स्थायी वर्ण्य विषय भऽ सकैत अछि। राजनैतिक प्रश्न आ प्राकृतिक आपदाकेँ वर्ण्य विषय बनाओल जा सकैत अछि। विहनि कथा समीक्षक समीक्षा करबा काल पौराणिक रूपमे शिव पुराणमे सभसँ पैघ शिव आ गरुड़ पुराणमे सभसँ पैघ गरुड़ एहि तरहक समीक्षा नै करथि। माने ई नै होमए लागए जे, जे अछि से विहनि कथा। जेना उपन्यासमे लेखककेँ अपन पूर्ण प्रतिभा देखेबाक लेल पलखतिक अभाव नै रहै छै से कथामे नै रहै छै आ विहनि कथामे तँ से आरो कम रहै छै। मुदा विषयक विस्तार कऽ पाठकक माँगकेँ पूर्ण कएल जा सकैत अछि। कथोपकथनक गुंजाइश कम राखि वा कोनो उपस्थापनासँ पहिने राखि विहनि कथा आ कथाकेँ सशक्त बनाओल जा सकैत अछि, अन्यथा ओ एकांकी वा नाटक बनि जाएत। विहनि कथाक समावेश कथा-उपन्यासमे भऽ सकैए मुदा विहनि कथामे हास्य-कणिकाक समावेश नै हुअए तखने ओ समीक्षाक दृष्टिसँ होएत, कारण एक तँ कम जगह, ताहिमे जे कथोपकथन आ हास्य कणिका घोसियेलहुँ तखन ओकर प्रभाव दीर्घजीवी नै होएत।
नीक विहनि कथा त्वरित उपस्थापनक आधारपर नै वरन ओहिमे तीक्ष्णतासँ उपस्थापित मानव-मूल्य, सामाजिक समरसताक तत्व आ समानता-न्याय आधारित सामाजिक मान्यताक सिद्धान्त आधार बनत। समाज ओहि आधारपर कोना आगू बढ़ए से संदेश तीक्ष्णतासँ आबैए वा नै से देखए पड़त। पाठकक मनसि बन्धनसँ मुक्त होइत अछि वा नै, ओहिमे दोसराक नेतृत्व करबाक क्षमता आ आत्मबल अबै छै वा नै, ओकर चारित्रिक निर्माणक आ श्रमक प्रति सम्मानक प्रति सन्देह दूर होइ छै वा नै- ई सभटा तथ्य विहनि कथाक मानदंड बनत। कात-करोटमे रहनिहार तेहन काज कऽ जाथि जे सुविधासम्पन्न बुते नै सम्भव अछि, आ से कात-करोटमे रहनिहारक आत्मबल बढ़लेसँ होएत। हीन भावनासँ ग्रस्त साहित्य कल्याणकारी कोना भऽ सकत? बदलैत सामाजिक-आर्थिक-राजनैतिक-धार्मिक समीकरणक परिप्रेक्ष्यमे एकभग्गू प्रस्तुतिक रेखांकन, कथाकार-कविक व्यक्तिगत जिनगीक अदृढ़ता, चाहे ओ वादक प्रति होअए वा जाति-धर्मक प्रति, साहित्यमे देखार भइए जाइत छैक, शोषक द्वारा शोषितपर कएल उपकार वा अपराधबोधक अन्तर्गत लिखल जाएबला कथामे जे पैघत्वक (जे हीन भावनाक एकटा रूप अछि) भावना होइ छै, तकरा चिन्हित कएल जाए। मेडियोक्रिटी चिन्हित करू- तकिया कलाम आ चालू ब्रेकिंग न्यूज- आधुनिकताक नामपर। युगक प्रमेयकेँ माटि देबाक विचार एहिमे नहि भेटत, आधुनिकीकरण, लोकतंत्रीकरण, राष्ट्र-राज्य संकल्पक कार्यान्वयन, प्रशासनिक-वैधानिक विकास, जन सहभागितामे वृद्धि, स्थायित्व आ क्रमबद्ध परिवर्तनक क्षमता, सत्ताक गतिशीलता, उद्योगीकरण, स्वतंत्रता प्राप्तिक बाद नवीन राज्य राजनैतिक-सामाजिक-आर्थिक-सांस्कृतिक समस्या-परिवर्तन आ एकीकरणक प्रक्रिया, कखनो काल परस्पर विरोधी। सामुदायिकताक विकास, मनोवैज्ञानिक आ शैक्षिक प्रक्रिया। आदिवासी- सतार, गिदरमारा आदि विविधता आ विकासक स्तरकेँ प्रतिबिम्बित करैत अछि। प्रकृतिसँ लग, प्रकृति-पूजा, सरलता, निश्छलता, कृतज्ञता। व्यक्तिक प्रतिष्ठा स्थान-जाति आधारित। किछु प्रतिष्ठा आ विशेषाधिकार प्राप्त जाति। किछुकेँ तिरस्कार आ हुनकर जीवन कठिन। महिला आ बाल-विकास- महिलाकेँ अधिकार, शिक्षा-प्रणालीकेँ सक्रिय करब, पाठ्यक्रममे महिला अध्ययन, महिलाक व्यावसायिक आ तकनीकी शिक्षामे प्रतिशत बढ़ाओल जाए।स्त्री-स्वातंत्र्यवाद, महिला आन्दोलन।धर्मनिरपेक्ष- राजनैतिक संस्था संपूर्ण समुदायक आर्थिक आ सामाजिक हितपर आधारित- धर्म-नस्ल-पंथ भेद रहित। विकास आर्थिकसँ पहिने जे शैक्षिक हुअए तँ जनसामान्य ओहि विकासमे साझी भऽ सकैए। एहिसँ सर्जन क्षमता बढ़ैत अछि आ लोकमे उत्तरदायित्वक बोध होइत अछि। विज्ञान आ प्रौद्योगिकी विकसित आ अविकसित राष्ट्रक बीचक अंतरक कारण मानवीय समस्या, बीमारी, अज्ञानता, असुरक्षाक समाधान- आकांक्षा, आशा सुविधाक असीमित विस्तार आ आधार। विधि-व्यवस्थाक निर्धन आ पिछड़ल वर्गकेँ न्याय दिअएबामे प्रयोग होएबाक चाही। नागरिक स्वतंत्रता- मानवक लोकतांत्रिक अधिकार, मानवक स्वतंत्र चिन्तन क्षमतापूर्ण समाजक सृष्टि, प्रतिबन्ध आ दबाबसँ मुक्ति। प्रेस- शासक आ शासितक ई कड़ी- सामाजिक-आर्थिक-राजनैतिक जीवनमे भूमिका, मुदा आब प्रभावशाली विज्ञापन एजेंसी जनमतकेँ प्रभावित कएनिहार। नव संस्थाक निर्माण वा वर्तमानमे सुधार, सामन्तवादी, जनजातीय, जातीय आ पंथगत निष्ठाक विरुद्ध, लोकतंत्र, उदारवाद, गणतंत्रवाद, संविधानवाद, समाजवाद, समतावाद, सांवैधानिक अधिकारक अस्तित्व, समएबद्ध जनप्रिय चुनाव, जन-संप्रभुता, संघीय शक्ति विभाजन, जनमतक महत्व, लोक-प्रशासनिक प्रक्रिया-अभिक्रम, दलीय हित-समूहीकरण, सर्वोच्च व्यवस्थापिका, उत्तरदायी कार्यपालिका आ स्वतंत्र न्यायपालिका। जल थल वायु आ आकाश- भौतिक रासायनिक जैविक गुणमे हानिकारक परिवर्तन कए प्रदूषण, प्रकृति असंतुलन। कला- एहि लेल कोनो सैद्धांतिक प्रयोजन होएबाक चाही ? जगतक सौन्दर्यीकृत प्रस्तुति अछि कला। सौंदर्यक कला उपयोगिताक संग। कलापूर्णताक कलाक जीवन दर्शन- संप्रदाय संग। भावनात्मक वातावरण- सत्यक आ कलाक कार्यक सौंदर्यीकृत अवलोकन, सुन्दर-मूर्त, अमूर्त। मानसिक क्रिया- मनुष्य़ सोचैबला प्राणी, मानसिक आ भौतिक दुनूक अनुभूति करएबला प्राणी। विरोधाभास वा छद्म आभास- अस्पष्टता। मार्क्सवाद उपन्यासक सामाजिक यथार्थक ओकालति करैत अछि। फ्रायड सभ मनुक्खकेँ रहस्यमयी मानैत छथि। ओ साहित्यिक कृतिकेँ साहित्यकारक विश्लेषण लेल चुनैत छथि तँ नव फ्रायडवाद जैविकक बदला सांस्कृतिक तत्वक प्रधानतापर जोर दैत देखबामे अबैत छथि। नव-समीक्षावाद कृतिक विस्तृत विवरणपर आधारित अछि। उत्तर आधुनिक, अस्तित्ववादी, मानवतावादी, ई सभ विचारधारा दर्शनशास्त्रक विचारधारा थिक। पहिने दर्शनमे विज्ञान, इतिहास, समाज-राजनीति, अर्थशास्त्र, कला-विज्ञान आ भाषा सम्मिलित रहैत छल। मुदा जेना-जेना विज्ञान आ कलाक शाखा सभ विशिष्टता प्राप्त करैत गेल, विशेष कए विज्ञान, तँ दर्शनमे गणित आ विज्ञान मैथेमेटिकल लॉजिक धरि सीमित रहि गेल। दार्शनिक आगमन आ निगमनक अध्ययन प्रणाली, विश्लेषणात्मक प्रणाली दिस बढ़ल। मार्क्स जे दुनिया भरिक गरीबक लेल एकटा दैवीय हस्तक्षेपक समान छलाह, द्वन्दात्मक प्रणालीकेँ अपन व्याख्याक आधार बनओलन्हि। आइ-काल्हिक “डिसकसन” वा द्वन्द जाहिमे पक्ष-विपक्ष, दुनू सम्मिलित अछि, दर्शनक (विशेष कए षडदर्शनक- माधवाचार्यक सर्वदर्शन संग्रह-द्रष्टव्य) खण्डन-मण्डन प्रणालीमे पहिनहिसँ विद्यमान छल। से इतिहासक अन्तक घोषणा कएनिहार फ्रांसिस फुकियामा -जे कम्युनिस्ट शासनक समाप्तिपर ई घोषणा कएने छलाह- किछु दिन पहिने एहिसँ पलटि गेलाह। उत्तर-आधुनिकतावाद सेहो अपन प्रारम्भिक उत्साहक बाद ठमकि गेल अछि। अस्तित्ववाद, मानवतावाद, प्रगतिवाद, रोमेन्टिसिज्म, समाजशास्त्रीय विश्लेषण ई सभ संश्लेषणात्मक समीक्षा प्रणालीमे सम्मिलित भए अपन अस्तित्व बचेने अछि। साइको-एनेलिसिस वैज्ञानिकतापर आधारित रहबाक कारण द्वन्दात्मक प्रणाली जेकाँ अपन अस्तित्व बचेने रहत। कोनो कथाक आधार मनोविज्ञान सेहो होइत अछि। कथाक उद्देश्य समाजक आवश्यकताक अनुसार आ कथा यात्रामे परिवर्तन समाजमे भेल आ होइत परिवर्तनक अनुरूपे होएबाक चाही। मुदा संगमे ओहि समाजक संस्कृतिसँ ई कथा स्वयमेव नियन्त्रित होइत अछि। आ एहिमे ओहि समाजक ऐतिहासिक अस्तित्व सोझाँ अबैत अछि। जे हम वैदिक आख्यानक गप करी तँ ओ राष्ट्रक संग प्रेमकेँ सोझाँ अनैत अछि। आ समाजक संग मिलि कए रहनाइ सिखबैत अछि। जातक कथा लोक-भाषाक प्रसारक संग बौद्ध-धर्म प्रसारक इच्छा सेहो रखैत अछि। मुस्लिम जगतक कथा जेना रूमीक “मसनवी” फारसी साहित्यक विशिष्ट ग्रन्थ अछि जे ज्ञानक महत्व आ राज्यक उन्नतिक शिक्षा दैत अछि। आजुक कथा एहि सभ वस्तुकेँ समेटैत अछि आ एकटा प्रबुद्ध आ मानवीय समाजक निर्माणक दिस आगाँ बढ़ैत अछि। फ्रांसिस फुकियामा घोषित कएलन्हि जे विचारधाराक आपसी झगड़ासँ सृजित इतिहासक ई समाप्ति अछि आ आब मानवक हितक विचारधारा मात्र आगाँ बढ़त। मुदा किछु दिन पहिनहि ओ कहलन्हि जे समाजक भीतर आ राष्ट्रीयताक मध्य एखनो बहुत रास भिन्न विचारधारा बाँचल अछि। उत्तर आधुनिकतावादी दृष्टिकोण-विज्ञानक ज्ञानक सम्पूर्णतापर टीका , सत्य-असत्य, सभक अपन-अपन दृष्टिकोणसँ तकर वर्णन , आत्म-केन्द्रित हास्यपूर्ण आ नीक-खराबक भावनाक रहि-रहि खतम होएब, सत्य कखन असत्य भए जएत तकर कोनो ठेकान नहि, सतही चिन्तन, आशावादिता तँ नहिए अछि मुदा निराशावादिता सेहो नहि , जे अछि तँ से अछि बतहपनी, कोनो चीज एक तरहेँ नहि कैक तरहेँ सोचल जा सकैत अछि- ई दृष्टिकोण , कारण, नियन्त्रण आ योजनाक उत्तर परिणामपर विश्वास नहि, वरन संयोगक उत्तर परिणामपर बेशी विश्वास, गणतांत्रिक आ नारीवादी दृष्टिकोण आ लाल झंडा आदिक विचारधाराक संगे प्रतीकक रूपमे हास-परिहास, भूमंडलीकरणक कारणसँ मुख्यधारसँ अलग भेल कतेक समुदायक आ नारीक प्रश्नकेँ उत्तर आधुनिकता सोझाँ अनलक। विचारधारा आ सार्वभौमिक लक्ष्यक विरोध कएलक मुदा कोनो उत्तर नै दऽ सकल। तहिना उत्तर आधुनिकतावादी विचारक जैक्स देरीदा भाषाकेँ विखण्डित कए ई सिद्ध कएलन्हि जे विखण्डित भाग ढेर रास विभिन्न आधारपर आश्रित अछि आ बिना ओकरा बुझने भाषाक अर्थ हम नहि लगा सकैत छी। आ संवादक पुनर्स्थापना लेल कथाकारमे विश्वास होएबाक चाही- तर्क-परक विश्वास आ अनुभवपरक विश्वास । प्रत्यक्षवादक विश्लेषणात्मक दर्शन वस्तुक नहि, भाषिक कथन आ अवधारणाक विश्लेषण करैत अछि । विश्लेषणात्मक अथवा तार्किक प्रत्यक्षवाद आ अस्तित्ववादक जन्म विज्ञानक प्रति प्रतिक्रियाक रूपमे भेल। एहिसँ विज्ञानक द्विअर्थी विचारकेँ स्पष्ट कएल गेल। प्रघटनाशास्त्रमे चेतनाक प्रदत्तक प्रदत्त रूपमे अध्ययन होइत अछि। अनुभूति विशिष्ट मानसिक क्रियाक तथ्यक निरीक्षण अछि। वस्तुकेँ निरपेक्ष आ विशुद्ध रूपमे देखबाक ई माध्यम अछि। अस्तित्ववादमे मनुष्य-अहि मात्र मनुष्य अछि। ओ जे किछु निर्माण करैत अछि ओहिसँ पृथक ओ किछु नहि अछि, स्वतंत्र होएबा लेल अभिशप्त अछि (सार्त्र)। हेगेलक डायलेक्टिक्स द्वारा विश्लेषण आ संश्लेषणक अंतहीन अंतस्संबंध द्वारा प्रक्रियाक गुण निर्णय आ अस्तित्व निर्णय करबापर जोर देलन्हि। मूलतत्व जतेक गहींर होएत ओतेक स्वरूपसँ दूर रहत आ वास्तविकतासँ लग। क्वान्टम सिद्धान्त आ अनसरटेन्टी प्रिन्सिपल सेहो आधुनिक चिन्तनकेँ प्रभावित कएने अछि। देखाइ पड़एबला वास्तविकता सँ दूर भीतरक आ बाहरक प्रक्रिया सभ शक्ति-ऊर्जाक छोट तत्वक आदान-प्रदानसँ सम्भव होइत अछि। अनिश्चितताक सिद्धान्त द्वारा स्थिति आ स्वरूप, अन्दाजसँ निश्चित करए पड़ैत अछि। तीनसँ बेशी डाइमेन्सनक विश्वक परिकल्पना आ स्टीफन हॉकिन्सक “अ ब्रिफ हिस्ट्री ऑफ टाइम” सोझे-सोझी भगवानक अस्तित्वकेँ खतम कए रहल अछि कारण एहिसँ भगवानक मृत्युक अवधारणा सेहो सोझाँ आएल अछि।जेना वर्चुअल रिअलिटी वास्तविकता केँ कृत्रिम रूपेँ सोझाँ आनि चेतनाकेँ ओकरा संग एकाकार करैत अछि तहिना बिना तीनसँ बेशी बीमक परिकल्पनाक हम प्रकाशक गतिसँ जे सिन्धुघाटी सभ्यतासँ चली तँ तइयो ब्रह्माण्डक पार आइ धरि नहि पहुँचि सकब। विहनि कथाक समक्ष ई सभ वैज्ञानिक आ दार्शनिक तथ्य चुनौतीक रूपमे आएल अछि। होलिस्टिक आकि सम्पूर्णताक समन्वय करए पड़त ! ई दर्शन दार्शनिक सँ वास्तविक तखने बनत।पोस्टस्ट्रक्चरल मेथोडोलोजी भाषाक अर्थ, शब्द, तकर अर्थ, व्याकरणक निअम सँ नहि वरन् अर्थ निर्माण प्रक्रियासँ लगबैत अछि। सभ तरहक व्यक्ति, समूह लेल ई विभिन्न अर्थ धारण करैत अछि। भाषा आ विश्वमे कोनो अन्तिम सम्बन्ध नहि होइत अछि। शब्द आ ओकर पाठ केर अन्तिम अर्थ वा अपन विशिष्ट अर्थ नहि होइत अछि।आधुनिक आ उत्तर आधुनिक तर्क, वास्तविकता, सम्वाद आ विचारक आदान-प्रदानसँ आधुनिकताक जन्म भेल । मुदा फेर नव-वामपंथी आन्दोलन फ्रांसमे आएल आ सर्वनाशवाद आ अराजकतावाद आन्दोलन सन विचारधारा सेहो आएल। ई सभ आधुनिक विचार-प्रक्रिया प्रणाली ओकर आस्था-अवधारणासँ बहार भेल अविश्वासपर आधारित छल। पाठमे नुकाएल अर्थक स्थान-काल संदर्भक परिप्रेक्ष्यमे व्याख्या शुरू भेल आ भाषाकेँ खेलक माध्यम बनाओल गेल- लंगुएज गेम। आ एहि सभ सत्ताक आ वैधता आ ओकर स्तरीकरणक आलोचनाक रूपमे आएल पोस्टमॉडर्निज्म।कंप्युटर आ सूचना क्रान्ति जाहिमे कोनो तंत्रांशक निर्माता ओकर निर्माण कए ओकरा विश्वव्यापी अन्तर्जालपर राखि दैत छथि आ ओ तंत्रांश अपन निर्मातासँ स्वतंत्र अपन काज करैत रहैत अछि, किछु ओहनो कार्य जे एकर निर्माता ओकरा लेल निर्मित नहि कएने छथि। आ किछु हस्तक्षेप-तंत्रांश जेना वायरस, एकरा मार्गसँ हटाबैत अछि, विध्वंसक बनबैत अछि तँ एहि वायरसक एंटी वायरस सेहो एकटा तंत्रांश अछि, जे ओकरा ठीक करैत अछि आ जे ओकरो सँ ठीक नहि होइत अछि तखन कम्प्युटरक बैकप लए ओकरा फॉर्मेट कए देल जाइत अछि- क्लीन स्लेट !पूँजीवादक जनम भेल औद्योगिक क्रान्तिसँ आ आब पोस्ट इन्डस्ट्रियल समाजमे उत्पादनक बदला सूचना आ संचारक महत्व बढ़ि गेल अछि, संगणकक भूमिका समाजमे बढ़ि गेल अछि। मोबाइल, क्रेडिट-कार्ड आ सभ एहन वस्तु चिप्स आधारित अछि। डी कन्सट्रक्शन आ री कन्सट्रक्शन विचार रचना प्रक्रियाक पुनर्गठन केँ देखबैत अछि जे उत्तर औद्योगिक कालमे चेतनाक निर्माण नव रूपमे भऽ रहल अछि। इतिहास तँ नहि मुदा परम्परागत इतिहासक अन्त भऽ गेल अछि। राज्य, वर्ग, राष्ट्र, दल, समाज, परिवार, नैतिकता, विवाह सभ फेरसँ परिभाषित कएल जा रहल अछि। मारते रास परिवर्तनक परिणामसँ, विखंडित भए सन्दर्भहीन भऽ गेल अछि कतेक संस्था।
विहनि कथा एक पक्ष वा घटनाक वर्णन अछि आ ई आवश्यक नै जे ओकरा एक्के पृष्ठमे लिखल जाए। अहाँ ओहि घटनाकेँ ३-४ पृष्ठमे सेहो लिखि सकै छी आ ओ विहनि कथा रहबे करत। जेम्स जॉयसक “डब्लाइनर” लघु-कथा संग्रहक सभ कथा एकटा घटनासँ अनचोके कोनो वस्तुक त्वरित ज्ञान दर्शबैत अछि। १५ टा शॉर्ट-स्टोरीक संग्रह जेम्स जॉयसक “डब्लाइनर” २०० पृष्ठक अछि आ मैथिली विहनि कथाक सभ विशेषतासँ युक्त अछि। तहिना खलील-जिब्रान आ एंटन चेखवक ढेर रास शॉर्ट-स्टोरी नमगर रहितो विहनि कथा अछि। अंग्रेजीमे वा यूरोपियन साहित्यमे शॉर्ट-स्टोरी आ स्टोरीक प्रयोग कखनो पर्यायवाचीक रूपमे होइत अछि। नॉवेल जकरा बांग्ला आ मैथिलीमे उपन्यास आ मराठीमे कादम्बरी कहै छिऐ-क विस्तार बेशी होइ छै। मैथिलीमे ५०-६० पृष्ठसँ उपन्यास शुरू भऽ जाइत छै जे अंग्रेजीक शॉर्ट-स्टोरी / नोवेलेट/ नोवेला/ एहि सभक ऊपरी सीमाक्षेत्रमे अबैत अछि। मुदा मैथिलीक स्थिति अंग्रेजीसँ फराक छै। एहिमे बालकथा कैक राति धरि चलैत अछि तँ पैघ लोकक कथा मिनटमे सेहो खतम भऽ जाइत अछि। मैथिलीक सन्दर्भमे ई तथ्य आब सोझाँ आबि गेल अछि जे विहनि कथाक सीमा एक पृष्ठ, कथाक तीन-चारि पृष्ठ, दीर्घकथाक १५-२० पृष्ठ आ उपन्यासक ६०-५०० पृष्ठ अछि। एहिमे विहनि कथाक पृष्ठ सीमा १-४ पृष्ठ धरि करबाक बेगरता हम बुझै छी।
Posted by Unknown at 9:30 AM
Labels: गजेन्द्र ठाकुर
Subscribe to: Post Comments (Atom)


text:
छत्रपति शिवाजी अन्तर्राष्ट्रिय विमानस्थल
छत्रपति शिवाजी अन्तर्राष्ट्रिय विमानस्थल सान्ता क्रुज, मुम्बईमे स्थित एक अन्तर्राष्ट्रिय विमानस्थल छी । एकर आइसिएओ कोड VABB आ आइएटिए कोड BOM छी । ई एक नागरिक विमानस्थल छी । एतय कस्टम्स विभाग उपस्थित अछि । एकर धावन मार्गक लम्बाई ११,४०० फिट अछि ।
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "Traffic Statistics - 2015" (jsp), Aai.aero, अन्तिम पहुँच ३१ दिसम्बर २०१४।
- ↑ List of busiest airports in India by passenger traffic
बाह्य जडीसभ[सम्पादन करी]
- सियसआइए वेबसाइट
- सियसआइए फेसबुकपर
- छत्रपति शिवाजी अन्तर्राष्ट्रिय विमानस्थल- भारतीय विमानस्थलपर
- छत्रपति शिवाजी अन्तर्राष्ट्रिय विमानस्थल आयोजना विवरण


text:
Thursday, April 5, 2012
रघुनाथ मुखिया- विहनि कथा- जुलुम
जुलुम
लोकसभा चुनावक प्रचार-प्रसार शुरू भऽ गेल रहै। स्पीकरक गर्दमिशान करैत अबाज “छौंड़ीकेँ देलकौ धक्का मारि”क अबाज सुनिते काजक सूरि टुटि गेलै। गेनमा आ चुल्हाय सदाक कोदारि रुकि गेलै।
गेनमा आड़िपर जा कऽ डाँर सीधा करऽ लागल। चुल्हाय गमछासँ पसेना पोछि तमाकू चुनबैत पुछलकै- अँय रौ गेनमा! जीतै लऽ जौं एक्के थारीमे गाए आ सुगरक मासु खाए पड़ि जाए तँ ओ के सभ खेतै रौ?
गेनमा तमाकूक लेल हाथ पसारैत बाजल- हौ कका! एत्तेटाक दुनियाँमे एहेन एक्केटा जाति होइ छै- “नेताजी।” आ ताहिमे जँ हिसाब करबहक जे ई नेता खेतै की ओ नेता, से तँ जुलुमे ने करबहक।
(साभार विदेह विहनि कथा विशेषांक अंक ६७- www.videha.co.in)
Posted by Unknown at 2:13 PM
Labels: रघुनाथ मुखिया
Subscribe to: Post Comments (Atom)


text:
राजनगर : योग साधना शिविर
मधुबनी के राजनगर में 16 अप्रैल सं 20 अप्रैल तक योग साधना शिविर के आयोजन कएल गेल अछि. पतंजलि योग पीठ के सौजन्य सं होबय वाला एहि योग साधना शिविर के लेल लोक सं कोनो शुल्क नहिं लेल जाएत. राज कैम्पस के दुर्गा मंदिर परिसर में योग साधना के संग चिकित्सा शिविर सेहो लागल रहत. जाहि ठाम लोक निशुल्क इलाज सेहो करा सकय छथिन्ह. योग प्रशिक्षण... हवन... भजन... चिकित्सा शिविर सभ किछ योगाचार्य वेदश्रमी जी आओर गुरुकुल के आचार्य सत्यव्रत जी के देखरेख में होयत. पांच दिन तक चलय वाला एहि शिविर के सफलता के लेल एकटा समिति सेहो बनावल गेल अछि.


text:
Friday, April 6, 2012
नव-सामन्त
संगीक छोट भाए गाममे रहथि। गाममे मारि-पीट करैत छलाह से हुनका दिल्ली बजाओल गेल । एतहु गप-गप पर झगड़ा करए लागथि।
हमरा सोझेँमे एक गोटेकेँ धमकी दऽ रहल छलाह-
“दस मिनटमे पहुँचि जाह नै तँ गोली मारि देबह। बीस किलोमीटर दूरमे छह आकि चालीस किलोमीटर दूर हमरा ओहिसँ कोनो मतलब नै अछि”।
हम हुनका विषयमे सुनिते रही मुदा आइ देखलहुँ ।
हमर संगी बुझबए लगलखिन्ह- “ठीक छैक, हम नै कहैत छी जे नै मारियौक। मुदा एकटा गप कहू जे दिल्लीमे बीस किलोमीटर दूरसँ आबएमे तीन मिनट प्रति किलोमीटरक हिसाबसँ साठि मिनट लगतैक से ओ दस मिनटमे कोना आओत”?
विद्यार्थी भीतर चलि गेलाह। हम संगीकेँ पुछलियन्हि-
“विद्यार्थी तँ कतहु गुड़गाँवमे नोकरी ने करैत रहथि” ?
“हँ एक ठाम दस हजारक नोकरी धरेने रहियन्हि मुदा छोड़ि देलन्हि। कहलन्हि जे हमर लेबलक पुरान सामन्त जोकर ई नोकरी नै। आब हिनकर लेबल कहैत छी- कताक प्रयास कएलहुँ जे मैट्रिक पास भए जाथि मुदा मध्यमोसँ पास नै कए सकलाह”।
Posted by Unknown at 10:14 AM
Labels: गजेन्द्र ठाकुर
Subscribe to: Post Comments (Atom)


text:
स्वाध्याय लेल
– प्रवीण नारायण चौधरी
(श्रीरामचरितमानस केर अनुवाद आधारित)
सरस्वती पूजा आ शिवरात्रि आबिये गेल बुझू। एहेन समय देवाधिदेव महादेव केर लीला आ कथा सब मोन पड़ब स्वाभाविके बुझैत छी। रामचरितमानस मे भगवान् शिव केर विवाहोत्सवक वर्णन हमर अत्यन्त प्रिय पाठ थिक। भगवान् हरि आ हर केर बीच एहि अवसर जे हँसी-चौल सब होइत अछि ओ भीतर हृदय केँ पर्यन्त आह्लादित कय दैत अछि।
सिवहि संभु गन करहिं सिंगारा। जटा मुकुट अहि मौरु सँवारा॥
कुंडल कंकन पहिरे ब्याला। तन बिभूति पट केहरि छाला॥1॥
शिवजीक गण शिवजीक श्रृंगार करय लगलाह। जटाक मुकुट बनाकय ओहि पर साँपक मौर सजायल गेल। शिवजी साँपहि केर कुंडल और कंकण (कान आ बाँहि केर आभूषण) पहिरलाह। शरीर पर विभूति रमेलनि। वस्त्रक जगह बाघम्बर लपेट लेलनि।
ससि ललाट सुंदर सिर गंगा। नयन तीनि उपबीत भुजंगा॥
गरल कंठ उर नर सिर माला। असिव बेष सिवधाम कृपाला॥2॥
शिवजीक सुंदर मस्तक पर चन्द्रमा, माथपर गंगाजी, तीन नेत्र, साँपक जनेऊ, गला मे विष और छाती पर नरमुण्डक माला छल। एहि तरहें हुनकर वेष अशुभ भेलोपर ओ कल्याण केर धाम और कृपालु छथि।
कर त्रिसूल अरु डमरु बिराजा। चले बसहँ चढ़ि बाजहिं बाजा॥
देखि सिवहि सुरत्रिय मुसुकाहीं। बर लायक दुलहिनि जग नाहीं॥3॥
एक हाथ मे त्रिशूल और दोसर मे डमरू सुशोभित छन्हि। शिवजी बसहा (बरद) पर चढ़िकय चलला। बाजा बाजि रहल अछि। शिवजी केँ देखिकय देवांगना लोकनि मुस्की दय रहली अछि (और कहैत छथिन कि) एहि वर केर योग्य दुलहिन संसार मे नहि भेटत।
बिष्नु बिरंचि आदि सुरब्राता। चढ़ि चढ़ि बाहन चले बराता॥
सुर समाज सब भाँति अनूपा। नहिं बरात दूलह अनुरूपा॥4॥
विष्णु और ब्रह्मा आदि देवतालोकनिक समूह अपन-अपन वाहन (सवारी) पर चढ़िकय बारात मे चललाह। देवता लोकनिक समाज सब प्रकार सँ अनुपम (परम सुंदर) छल, मुदा दूल्हाक योग्य बारात नहि छल।
बिष्नु कहा अस बिहसि तब बोलि सकल दिसिराज।
बिलग बिलग होइ चलहु सब निज निज सहित समाज॥92॥
तखन विष्णु भगवान सब दिक्पाल केँ बजाकय हँसिकय कहलखिन – सब कियो अपन-अपन दल समेत अलग-अलग भऽ कय चलू।
बर अनुहारि बरात न भाई। हँसी करैहहु पर पुर जाई॥
बिष्नु बचन सुनि सुर मुसुकाने। निज निज सेन सहित बिलगाने॥1॥
हे भाइ लोकनि! हमरा सभक ई बारात वर केर योग्य नहि अछि। कि पराया नगरी मे जाकय हँसी करायब? विष्णु भगवान केर बात सुनिकय देवता लोकनि मुस्की देलाह आर ओ सब अपन-अपन सेना सहित अलग भऽ गेलाह।
मनहीं मन महेसु मुसुकाहीं। हरि के बिंग्य बचन नहिं जाहीं॥
अति प्रिय बचन सुनत प्रिय केरे। भृंगिहि प्रेरि सकल गन टेरे॥2॥
महादेवजी (ई देखिकय) मने-मन मुस्कुराइत छथि जे विष्णु भगवान केर व्यंग्य-वचन (दिल्लगी) नहि छूटैत छन्हि! अपन प्यारा (विष्णु भगवान) केर एहि अति प्रिय वचन केँ सुनिकय शिवजी सेहो भृंगी केँ पठाकय अपन सब गण केँ बजवा लेलनि।
सिव अनुसासन सुनि सब आए। प्रभु पद जलज सीस तिन्ह नाए॥
नाना बाहन नाना बेषा। बिहसे सिव समाज निज देखा॥3॥
शिवजीक आज्ञा सुनिते सब चलि एलाह आर ओ सब स्वामी केर चरण कमल मे माथ नवौलनि। तरह-तरह केर सवारी आर तरह-तरह केर वेष वाला अपन समाज केँ देखिकय शिवजी हँसि पड़लाह।
कोउ मुख हीन बिपुल मुख काहू। बिनु पद कर कोउ बहु पद बाहू॥
बिपुल नयन कोउ नयन बिहीना। रिष्टपुष्ट कोउ अति तनखीना॥4॥
कियो बिना मुंहक अछि, केकरो बहुते रास मुंह छैक, कियो बिना हाथ-पैरक अछि त केकरो कतेको हाथ-पैर छैक। केकरो बहुत रास आँखि छैक त केकरो एकहु टा आँखि नहि छैक। कियो खूब मोटगर-डटगर अछि त कियो एकदम्मे दुब्बर-पातर।
छंद :
तन कीन कोउ अति पीन पावन कोउ अपावन गति धरें।
भूषन कराल कपाल कर सब सद्य सोनित तन भरें॥
खर स्वान सुअर सृकाल मुख गन बेष अगनित को गनै।
बहु जिनस प्रेत पिसाच जोगि जमात बरनत नहिं बनै॥
कियो बड दुब्बर, कियो बड मोट, कियो पवित्र, कियो अपवित्र वेष धारण कएने अछि। भयंकर गहना पहिरने हाथ मे कपाल लेने अछि आर सब के सब शरीर मे ताजा खून लपेटने अछि। गधा, कुत्ता, सूअर और सियार केर समान ओकरा सभक मुंह लगैत छैक। गण सभक अनगिनत वेष केँ के गानय? बहुतो प्रकारक प्रेत, पिशाच और योगिनियाँक जमाते छैक। ओकरा सभक वर्णन करैत नहि बनैत अछि।
सोरठा :
नाचहिं गावहिं गीत परम तरंगी भूत सब।
देखत अति बिपरीत बोलहिं बचन बिचित्र बिधि॥93॥
भूत-प्रेत नाचैत और गाबैत अछि, ओ सब बड़ा मौजी अछि। देखय मे बहुते बेढंगा जानि पड़ैत अछि और बड़ा विचित्र ढंग सँ बाजैत अछि।
चौपाई :
जस दूलहु तसि बनी बराता। कौतुक बिबिध होहिं मग जाता॥
इहाँ हिमाचल रचेउ बिताना। अति बिचित्र नहिं जाइ बखाना॥1॥
जेहेन दूल्हा छथि, आब ओहने बरियातियो बनि गेल अछि। बाट मे चलैत काल भाँति-भाँति केर कौतुक (तमाशा) होइत रहैत अछि। एम्हर हिमाचल द्वारा एहेन विचित्र मण्डप बनायल गेल अछि जेकर वर्णन नहि भऽ सकैछ।
सैल सकल जहँ लगि जग माहीं। लघु बिसाल नहिं बरनि सिराहीं॥
बन सागर सब नदी तलावा। हिमगिरि सब कहुँ नेवत पठावा॥2॥
जगत मे जतेक छोटे-पैघ पर्वत छथि, जिनकर वर्णन करब पार नहि लागत तथा जतेक वन, समुद्र, नदी और पोखरि छथि, हिमाचल हुनका सबकेँ नोत पठेलनि।
कामरूप सुंदर तन धारी। सहित समाज सहित बर नारी॥
गए सकल तुहिमाचल गेहा। गावहिं मंगल सहित सनेहा॥3॥
ओ सब अपन इच्छानुसार रूप धारण करयवला सुंदर शरीर धारण कय सुंदरी स्त्रिगण और समाजक संग हिमाचलक घर गेलाह। सब कियो स्नेह सहित मंगल गीत गबैत छथि।
प्रथमहिं गिरि बहु गृह सँवराए। जथाजोगु तहँ तहँ सब छाए॥
पुर सोभा अवलोकि सुहाई। लागइ लघु बिरंचि निपुनाई॥4॥
हिमाचल पहिनहि सँ बहुते रास घर सजबा रखने छलाह। यथायोग्य ताहि-ताहि स्थान पर सब कियो उतरलाह। नगर की सुंदर शोभा देखिकय ब्रह्मा केर रचना चातुरी सेहो तुच्छ लगैत छल।
छन्द :
लघु लाग बिधि की निपुनता अवलोकि पुर सोभा सही।
बन बाग कूप तड़ाग सरिता सुभग सब सक को कही॥
मंगल बिपुल तोरन पताका केतु गृह गृह सोहहीं।
बनिता पुरुष सुंदर चतुर छबि देखि मुनि मन मोहहीं॥
नगरक शोभा देखिकय ब्रह्माक निपुणता सचमुच तुच्छ लगैत अछि। वन, बाग, इनार, पोखरि, नदी आदि सब सुंदर अछि, ओकर वर्णन के कय सकैत अछि? घर-घर बहुत रास मंगल सूचक तोरण और ध्वजा-पताका सुशोभित भऽ रहल छैक। ओतुका सुंदर और चतुर स्त्री-पुरुष सभक छवि देखिकय मुनी लोकनिक मोन मोहित भऽ जाइत छन्हि।
दोहा :
जगदंबा जहँ अवतरी सो पुरु बरनि कि जाइ।
रिद्धि सिद्धि संपत्ति सुख नित नूतन अधिकाइ॥94॥
जाहि नगर मे स्वयं जगदम्बा अवतार लेलनि, कि ओकर वर्णन भऽ सकैत अछि? ओतय ऋद्धि, सिद्धि, सम्पत्ति और सुख नित-नव बढ़ैत जाइत अछि।
बरियाती आब हिमाचल केर नगरी – जगदम्बाक नैहर मिथिला मे प्रवेश कय रहल अछि। गौर करबाक छैक जे एकटा छोटका सिपाहियो देखिकय डरायवला मिथिलाक जनसाधारण शिवजीक खतरनाक भूत-प्रेत-पिशाच-बैतालक गण केँ कोना सामना करैत अछि। बड़ा रोचक दृश्य छैक। सब कियो अपन-अपन आत्मा केँ साक्षी मानिकय ई दृश्य स्वयं देखैत शिवजीक विवाहोत्सवक एहि लेख केर आनन्द अनुभव करब।
महाकवि तुलसीदास केर विलक्षण आ सुन्दर-सहज लेखनी केँ प्रणाम करैत पुनः हुनकहि रामचरितमानस केर ई सुन्दर पाठ हम निरन्तरता मे राखि रहल छी।
चौपाई :
नगर निकट बरात सुनि आई। पुर खरभरु सोभा अधिकाई॥
करि बनाव सजि बाहन नाना। चले लेन सादर अगवाना॥1॥
बारात केर नगरक निकट एबाक बात सुनिकय नगर मे चहल-पहल मचि गेल, जाहि सँ नगरक शोभा स्वाभाविके बढि गेल। बरियाती केँ अगवानी करयवला लोक सब खूब सजि-धजिकय अपन-अपन सवारी केँ सजाकय बरियाती केँ लय लेल चललाह।
हियँ हरषे सुर सेन निहारी। हरिहि देखि अति भए सुखारी॥
सिव समाज जब देखन लागे। बिडरि चले बाहन सब भागे॥2॥
देवता लोकनिक समाज केँ देखिकय सब मनहि-मन खूब प्रसन्न भेलथि और विष्णु भगवान केँ देखिकय तऽ बहुते सुखी भेलाह। मुदा जखन शिवजीक दल केँ देखय लगलाह तऽ हुनका सभक वाहनक हाथी, घोड़ा, बरद आदि भरैककय भागब आरम्भ कय देलक।
धरि धीरजु तहँ रहे सयाने। बालक सब लै जीव पराने॥
गएँ भवन पूछहिं पितु माता। कहहिं बचन भय कंपित गाता॥3॥
किछु बड़-बुजुर्ग आ समझदार लोक त कोहुना धीरज धय ओतय डटल रहलाह, छौंड़ा (लड़का) सब त अपन प्राण बचाकय भागल ओतय सँ। घर पहुँचलापर जखन माय-बाबू पूछैत छैक, तखन ओ सब भय सँ काँपैत शरीर सँ एहेन वचन कहैत छैक।
कहिअ काह कहि जाइ न बाता। जम कर धार किधौं बरिआता॥
बरु बौराह बसहँ असवारा। ब्याल कपाल बिभूषन छारा॥4॥
कि कहू, कोनो बात कहल नहि जाइत अछि। ई बरियाती छी आ कि यमराजक सेना? दूल्हा बताह अछि आ बरद पर सवार अछि। साँप, कपाल और छाउरे ओकर गहना छैक।
छन्द :
तन छार ब्याल कपाल भूषन नगन जटिल भयंकरा।
सँग भूत प्रेत पिसाच जोगिनि बिकट मुख रजनीचरा॥
जो जिअत रहिहि बरात देखत पुन्य बड़ तेहि कर सही।
देखिहि सो उमा बिबाहु घर घर बात असि लरिकन्ह कही॥
दूल्हाक शरीर पर छाउर लागल अछि, साँप और कपाल केर गहना छैक, ओ नंगा, जटाधारी और भयंकर अछि। ओकरा संग भयानक मुंहवला भूत, प्रेत, पिशाच, योगिनियाँ और राक्षस छैक, जे बरियाती केँ देखिकय जिबैत बचि गेल ओ सचमुच बड़ पुण्य केने होयत और वैह टा पार्वतीक विवाहो देखि सकत। लड़का सभ घरे-घर यैह बात कहलक।
दोहा :
समुझि महेस समाज सब जननि जनक मुसुकाहिं।
बाल बुझाए बिबिध बिधि निडर होहु डरु नाहिं॥95॥
महेश्वर (शिवजी) केर समाज बुझि सब लड़काक माता-पिता मुस्कुराइत छथि। ओ लोकनि बहुतो प्रकार सँ लड़का सब केँ बुझबैत कहैत छथि जे निडर बनि जाउ, डरक कोनो बात नहि छैक।
चौपाई :
लै अगवान बरातहि आए। दिए सबहि जनवास सुहाए॥
मैनाँ सुभ आरती सँवारी। संग सुमंगल गावहिं नारी॥1॥
अगवान लोकनि बारात केँ लय केँ आबि गेलाह। ओ लोकनि सब केँ सुंदर जनवासा मे ठहरा देलनि। मैना (पार्वतीजीक माताजी) शुभ आरती सजौलीह आर हुनका संग स्त्रिगण समाज उत्तम मंगलगीत गाबय लगलीह।
कंचन थार सोह बर पानी। परिछन चली हरहि हरषानी॥
बिकट बेष रुद्रहि जब देखा। अबलन्ह उर भय भयउ बिसेषा॥2॥
सुंदर हाथ मे सोनाक थाल शोभित अछि, एहि प्रकारें मैना हर्षक संग शिवजी केँ परिछन करय चललीह। जखन महादेवजीक भयानक वेष मे देखलीह तखन त स्त्रिगण सभकेँ मन मे बड़ा भारी भय उत्पन्न भऽ गेलनि।
भागि भवन पैठीं अति त्रासा। गए महेसु जहाँ जनवासा॥
मैना हृदयँ भयउ दुखु भारी। लीन्ही बोली गिरीसकुमारी॥3॥
भारी डरक मारे भागिकय ओ सब घर मे घुसि गेलीह आर शिवजी वापस जनवासा दिश चलि गेलाह। मैनाक हृदय मे बड़ा दुःख भेलनि, ओ पार्वतीजी केँ अपना पास बजा लेलीह।
अधिक सनेहँ गोद बैठारी। स्याम सरोज नयन भरे बारी॥
जेहिं बिधि तुम्हहि रूपु अस दीन्हा। तेहिं जड़ बरु बाउर कस कीन्हा॥4॥
और अत्यन्त स्नेह सँ कोरा मे बैसाकय अपन नीलकमल केर समान नेत्र मे नोर भरिकय कहलीह – जे विधाता तोरा एहेन सुन्दर रूप देलखुन, ओ मूर्ख तोहर दूल्हा केँ बताह केना बना देलखुन?
छन्द :
कस कीन्ह बरु बौराह बिधि जेहिं तुम्हहि सुंदरता दई।
जो फलु चहिअ सुरतरुहिं सो बरबस बबूरहिं लागई॥
तुम्ह सहित गिरि तें गिरौं पावक जरौं जलनिधि महुँ परौं।
घरु जाउ अपजसु होउ जग जीवत बिबाहु न हौं करौं॥
जे विधाता तोरा सुंदरता देलनि, ओ तोरा लेल वर कोना बताह बनेलनि? जे फल कल्पवृक्ष मे लगबाक चाही, ओ जबर्दस्ती बबूल मे लागि रहल अछि। हम तोरा लय केँ पहाड़ सँ कूदि जायब, आगि मे जरि जायब या समुद्र मे कूदि पड़ब… चाहे घर उजड़ि जाय आ संसार भरि मे अपकीर्ति पसैर जाय, मुदा जिबैत जी हम एहि बावला घरवला संग तोहर विवाह नहि करब।
दोहा :
भईं बिकल अबला सकल दुखित देखि गिरिनारि।
करि बिलापु रोदति बदति सुता सनेहु सँभारि॥96॥।
हिमाचल केर स्त्री (मैना) केँ दुःखी देखिकय सारा स्त्रिगण समाज व्याकुल भऽ गेलीह। मैना अपन कन्या प्रति स्नेह केँ याद कय केँ विलाप करैत छथि, कनैत और बजैत छथिन –
चौपाई :
नारद कर मैं काह बिगारा। भवनु मोर जिन्ह बसत उजारा॥
अस उपदेसु उमहि जिन्ह दीन्हा। बौरे बरहि लागि तपु कीन्हा॥1॥
हम नारदक कि बिगाड़ने रहियनि, जे हमर बसैत घर केँ उजाड़ि देलनि आर जे पार्वती केँ एहेन उपदेश देलनि जाहि सँ ओ एहि बावला वर लेल तपस्या केलक।
साचेहुँ उन्ह कें मोह न माया। उदासीन धनु धामु न जाया॥
पर घर घालक लाज न भीरा। बाँझ कि जान प्रसव कै पीरा॥2॥
सचमुच हुनका न केकरो सँ मोह छन्हि, न माया, न हुनका धन छन्हि, न घर छन्हि आर नहिये स्त्री छन्हि, ओ सब सँ उदासीन छथि। ताहि कारण ओ दोसराक घर उजाड़यवला छथि। हुनका न केकरो लाज छन्हि आ नहि डरे। भले बाँझ स्त्री प्रसवक पीड़ा कि जानय गेल!
जननिहि बिकल बिलोकि भवानी। बोली जुत बिबेक मृदु बानी॥
अस बिचारि सोचहि मति माता। सो न टरइ जो रचइ बिधाता॥3॥
माता केँ विकल देखिकय पार्वतीजी विवेकयुक्त कोमल वाणी बजलीह – हे माता! जे विधाता रचि दैत छथिन, ओ टरैत नहि छैक, से विचार कय केँ अहाँ सोच नहि करू।
करम लिखा जौं बाउर नाहू। तौ कत दोसु लगाइअ काहू॥
तुम्ह सन मिटहिं कि बिधि के अंका। मातु ब्यर्थ जनि लेहु कलंका॥4॥
जँ हमर भाग्य मे बावले पति लिखल अछि, त केकरो कियैक दोख लगायल जाय? हे माता! कि विधाताक अंक अहाँ सँ मेटा सकैत अछि? अनेरहु कलंकक टीका नहि लिअ।
छन्द :
जनि लेहु मातु कलंकु करुना परिहरहु अवसर नहीं।
दुखु सुखु जो लिखा लिलार हमरें जाब जहँ पाउब तहीं॥
सुनि उमा बचन बिनीत कोमल सकल अबला सोचहीं।
बहु भाँति बिधिहि लगाइ दूषन नयन बारि बिमोचहीं॥
हे माता! कलंक नहि लिअ, कानब छोड़ू, ई अवसर विषाद करबाक नहि थिक। हमर भाग्य मे जे दुःख-सुख लिखल अछि, से हम जतहि जायब ओतहि पायब। पार्वतीजीक एहि विनय भरल कोमल वचन सुनिकय सब स्त्रिगण समाज सोचय लगलीह आर भाँति-भाँति सँ विधाता केँ दोष दय केँ आँखि सँ नोर बहाबय लगलीह।
दोहा :
तेहि अवसर नारद सहित अरु रिषि सप्त समेत।
समाचार सुनि तुहिनगिरि गवने तुरत निकेत॥97॥
ई समाचार केँ सुनिते देरी हिमाचल ताहि समय नारदजी और सप्त ऋषि लोकनि केँ संग लय अपन घर गेलाह।
चौपाई :
तब नारद सबही समुझावा। पूरुब कथा प्रसंगु सुनावा॥
मयना सत्य सुनहु मम बानी। जगदंबा तव सुता भवानी॥1॥
तखन नारदजी पूर्वजन्मक कथा सुनाकय सबकेँ बुझेलनि (और कहलनि) कि हे मैना! अहाँ हमर असल बात सुनू, अहाँक ई बेटी साक्षात जगज्जननी भवानी थिकीह।
अजा अनादि सक्ति अबिनासिनि। सदा संभु अरधंग निवासिनि॥
जग संभव पालन लय कारिनि। निज इच्छा लीला बपु धारिनि॥2॥
ई अजन्मा, अनादि और अविनाशिनी शक्ति थिकीह। सदा शिवजी केर अर्द्धांग मे रहैत छथि। ई जगत केर उत्पत्ति, पालन और संहार करयवाली छथि और अपना इच्छा सँ मात्र लीला शरीर धारण करैत छथि।
जनमीं प्रथम दच्छ गृह जाई। नामु सती सुंदर तनु पाई॥
तहँहुँ सती संकरहि बिबाहीं। कथा प्रसिद्ध सकल जग माहीं॥3॥
पहिले ई दक्ष केर घर जाकय जन्मल छलीह, तखन हिनकर सती नाम छलन्हि, बहुत सुंदर शरीर पेने छलीह। ओतहु ई सती शंकरजी सँ ब्याहल गेल छलीह। ई सब कथा सौंसे जग मे प्रसिद्ध अछि।
एक बार आवत सिव संगा। देखेउ रघुकुल कमल पतंगा॥
भयउ मोहु सिव कहा न कीन्हा। भ्रम बस बेषु सीय कर लीन्हा॥4॥
एक बेर ई शिवजीक संग अबैत समय (बाट मे) रघुकुल रूपी कमल केर सूर्य श्री रामचन्द्रजी केँ देखलनि, तखन हिनका मोह भऽ गेलनि आर ई शिवजीक कहब नहि मानिकय भ्रमवश सीताजी केर वेष धारण कय लेलनि।
छन्द :
सिय बेषु सतीं जो कीन्ह तेहिं अपराध संकर परिहरीं।
हर बिरहँ जाइ बहोरि पितु कें जग्य जोगानल जरीं॥
अब जनमि तुम्हरे भवन निज पति लागि दारुन तपु किया।
अस जानि संसय तजहु गिरिजा सर्बदा संकरप्रिया॥
सतीजी जे सीताक वेष धारण कयलीह, ताहि अपराध केर कारण शंकरजी हुनकर त्याग कय देलनि। फेर शिवजीक वियोग मे ओ अपन पिताक यज्ञ मे जाकय ओतहि योगाग्नि सँ भस्म भऽ गेलीह। आब ओ अहाँक घर जन्म लय केँ अपन पतिक लेल कठिन तप कयलनि अछि – एना बुझिकय संदेह छोड़ू, पार्वतीजी तँ सदैव शिवजीक प्रिया (अर्द्धांगिनी) छथिन।
दोहा :
सुनि नारद के बचन तब सब कर मिटा बिषाद।
छन महुँ ब्यापेउ सकल पुर घर घर यह संबाद॥98॥
तखन नारद केर वचन सुनिकय सभक विषाद मेटा गेलनि आर कनियेकाल मे ई समाचार सौंसे नगर मे घरे-घर पसैर गेल।
चौपाई :
तब मयना हिमवंतु अनंदे। पुनि पुनि पारबती पद बंदे॥
नारि पुरुष सिसु जुबा सयाने। नगर लोग सब अति हरषाने॥1॥
तखन मैना और हिमवान आनंद मे मग्न भऽ गेलाह और ओ लोकनि बेर-बेर पार्वतीक चरणक वंदना कयलनि। स्त्री, पुरुष, बालक, युवा और वृद्ध नगर केर सब लोक खूब प्रसन्न भेलाह।
लगे होन पुर मंगल गाना। सजे सबहिं हाटक घट नाना॥
भाँति अनेक भई जेवनारा। सूपसास्त्र जस कछु ब्यवहारा॥2॥
नगर मे मंगल गीत गायल जाय लागल आर सब कियो भाँति-भाँति केर सुवर्णक कलश सजौलनि। पाक शास्त्र मे जेहेन रीति अछि, ताहि अनुसार अनेकों भाँतिक ज्योनार (भोज्य परिकार) बनायल गेल।
सो जेवनार कि जाइ बखानी। बसहिं भवन जेहिं मातु भवानी॥
सादर बोले सकल बराती। बिष्नु बिरंचि देव सब जाती॥3॥
जाहि घर मे स्वयं माता भवानी रहैत होथि, ओतुका ज्योनार (भोजन सामग्री) केर वर्णन केना कयल जा सकैछ? हिमाचल द्वारा आदरपूर्वक सब बाराती लोकनि, विष्णु, ब्रह्मा और सब जाति केर देवता लोकनि केँ बजौलनि।
बिबिधि पाँति बैठी जेवनारा। लागे परुसन निपुन सुआरा॥
नारिबृंद सुर जेवँत जानी। लगीं देन गारीं मृदु बानी॥4॥
भोजन (करनिहार) केर बहुतो पाँति लागल। चतुर-चुस्त बारिक भोजन परोसय लगलाह। स्त्रिगणक मंडली देवता लोकनि केँ भोजनक समय बुझि कोमल वाणी सँ डहकन गाबि गारि देनाय शुरू कय देलीह।
छन्द :
गारीं मधुर स्वर देहिं सुंदरि बिंग्य बचन सुनावहीं।
भोजनु करहिं सुर अति बिलंबु बिनोदु सुनि सचु पावहीं॥
जेवँत जो बढ्यो अनंदु सो मुख कोटिहूँ न परै कह्यो।
अचवाँइ दीन्हें पान गवने बास जहँ जाको रह्यो॥
भावार्थ:-सब सुंदरी स्त्रियाँ मीठे स्वर में गालियाँ देने लगीं और व्यंग्य भरे वचन सुनाने लगीं। देवगण विनोद सुनकर बहुत सुख अनुभव करते हैं, इसलिए भोजन करने में बड़ी देर लगा रहे हैं। भोजन के समय जो आनंद बढ़ा वह करोड़ों मुँह से भी नहीं कहा जा सकता। (भोजन कर चुकने पर) सबके हाथ-मुँह धुलवाकर पान दिए गए। फिर सब लोग, जो जहाँ ठहरे थे, वहाँ चले गए।
दोहा :
बहुरि मुनिन्ह हिमवंत कहुँ लगन सुनाई आइ।
समय बिलोकि बिबाह कर पठए देव बोलाइ॥99॥
फेर मुनिगण आबिकय हिमवान् केँ लगन (लग्न पत्रिका) सुनौलनि आर विवाहक समय देखिकय देवता लोकनि केँ बोलाहट पठौलनि।
चौपाई :
बोलि सकल सुर सादर लीन्हे। सबहि जथोचित आसन दीन्हे॥
बेदी बेद बिधान सँवारी। सुभग सुमंगल गावहिं नारी॥1॥
सब देवता लोकनि केँ आदर सहित बजबा लेलनि आर सभ केँ यथायोग्य आसन देलनि। वेद केर रीति सँ वेदी सजायल गेल आर स्त्रिगण सुंदर श्रेष्ठ मंगल गीत गाबय लगलीह।
सिंघासनु अति दिब्य सुहावा। जाइ न बरनि बिरंचि बनावा॥
बैठे सिव बिप्रन्ह सिरु नाई। हृदयँ सुमिरि निज प्रभु रघुराई॥2॥
वेदिका पर एक गोट अत्यन्त सुंदर दिव्य सिंहासन छल, जेकर सुंदरताक वर्णन नहि कयल जा सकैत अछि, कियैत तऽ ओ स्वयं ब्रह्माजी द्वारा बनायल गेल छल। ब्राह्मण लोकनि केँ माथ नमा हृदय मे अपन स्वामी श्री रघुनाथजीक स्मरण कय केँ शिवजी ओहि सिंहासन पर बैसि गेलाह।
बहुरि मुनीसन्ह उमा बोलाईं। करि सिंगारु सखीं लै आईं॥
देखत रूपु सकल सुर मोहे। बरनै छबि अस जग कबि को है॥3॥
फेर मुनीश्वर लोकनि पार्वतीजी केँ बजौलनि। सखी सब श्रृंगार कय केँ हुनका लऽ एलीह। पार्वतीजी केर रूप केँ देखिते सब देवता मोहित भऽ गेलाह। संसार मे एहेन कवि के अछि जे ओहि सुंदरताक वर्णन कय सकय?
जगदंबिका जानि भव भामा। सुरन्ह मनहिं मन कीन्ह प्रनामा॥
सुंदरता मरजाद भवानी। जाइ न कोटिहुँ बदन बखानी॥4॥
पार्वतीजी केँ जगदम्बा और शिवजीक पत्नी बुझिकय देवता लोकनि मनहि-मन प्रणाम कयलनि। भवानीजी सुंदरताक सीमा छथि। करोड़ों मुख सँ पर्यन्त हुनकर शोभा नहि कहल जा सकैत अछि।
छन्द :
कोटिहुँ बदन नहिं बनै बरनत जग जननि सोभा महा।
सकुचहिं कहत श्रुति सेष सारद मंदमति तुलसीकहा॥
छबिखानि मातु भवानि गवनीं मध्य मंडप सिव जहाँ।
अवलोकि सकहिं न सकुच पति पद कमल मनु मधुकरु तहाँ॥
जगज्जननी पार्वतीजी केर महान शोभाक वर्णन करोड़ों मुख सँ सेहो करब नहि बनैत अछि। वेद, शेषजी और सरस्वतीजी तक ओ कहैत लजा जाइत छथि, तखन मंदबुद्धि तुलसी कोन गिनती मे अछि? सुंदरता और शोभा केर खान माता भवानी मंडपक बीच मे, जतय शिवजी छलाह, ओतय गेलीह। ओ लाजक मारे पति (शिवजी) केर चरणकमल को देखियो नहि सकैत छलीह, मुदा हुनकर मनरूपी भौंरा त चरणकमलहि केर रसपान कय रहल छल।
आर, एतय एहि आनन्ददायी अनुवादित लेख केँ मूल चौपाई-दोहा सहित विराम दैत एतबे कहय चाहब जे मनुष्यरूप मे जखन-जखन समय भेटय, अपन ईष्टदेवक एहि सुन्दर लीला-चरित्र केँ बेर-बेर पढू आ जीवन सफल करू।
हरिः हरः!!


text:
बिहारक मुख्यमंत्री नीतीश कुमार सोशल मीडिया पर कयल जा रहल अपन सरकारक कथित तौर पर आलोचना कें ल’ नाराजगी जतोलानि। स्वतंत्रता दिवस पर झंडोत्तोलन केलाक बाद लगभग एक घंटाक संबोधन मे ओ विरोधि पर सेहो निशाना सधलनि।
मुख्यमंत्री नीतीश कहलनि जे- ‘घर मे बैसके किछो ट्वीट क’ देनाइ फैशन भ’ गेल अछि, ओ बिना जानने,कि उपलब्धि हासिल कयल गेल अछि। लोक कें हुनक उपलब्धि निक सं समझा लेल हुनकर सत्ता मे आबय सं पहिने राज्यक दयनीय हालत पर गौर करबाक चाहि। बेसीतर अपन युवा पीढ़ी कें ई जानबाक चाहि कि 15 वर्ष पहिने कें हालात केहन छल।’ कहलनि जे,- ‘हम अपन अधिकारि सं सेहो लगातार कहैत रहैत छी। गड्ढाक कारण सं शायद सड़क देखाइ दैत छल। बिजली आपूर्ति केर दयनीय स्थिति छल, जकरा बदलल गेल अछि।’
कोविड-19 संक्रमण सहित बाढि आ पुल कें संपर्क पथ कें ल’ कथित तौर पर मुद्दा बना क’ सोशल मीडिया मे बिहार सरकारक पर भ’ रहल आलोचना कें ल’ सीएम नीतीश अवगत छलाह। नेता प्रतिपक्ष सह राजद नेता तेजस्वी यादव, लोक जनशक्ति पार्टी प्रमुख चिराग पासवान, जपा नेता पप्पू यादव आ प्रशांत किशोर विभिन्न मुद्दा कें ल’ नीतीश सरकारक खिलाफ लगातार सोशल मीडिया पर एक्टिव छथि।
मुख्यमंत्री नीतीश अपन संबोधन मे शिक्षक केर नियुक्ति आ स्वास्थ्य विभाग मे नियुक्ति कें ल’ सेहो बात रखलनि। ओ कहलनि जे पंचायत आ नगर निकाय शिक्षक केर नव सेवा शर्त शीघ्र लागू कयल जायत। मुख्यमंत्री कहलनि जे शिक्षक केर बेहतर सेवा शर्त कें लेल नव नियमावली बनायल जा रहल अछि। एकरा शीघ्र लागू कयल जायत। शिक्षक कें कर्मचारी भविष्य निधि कें सेहो लाभ देल जायत।
एकरा सं पहिने मुख्यमंत्री नीतीश कुमार गांधी मैदान मे झंडोत्तोलन केलनि। एकरा बाद सीएम नीतीश मास्क लगा क’ 11 टुकड़ि केर परेडक सलामी लेलनि। कोरोना संक्रमणक कारण अहि बेर सिर्फ पासधारके गांधी मैदान समारोह मे पहुंचल। अहि बेर झांकि नहि निकलल। स्कूल-कॉलेज बंद अछि।


text:
कोना सुधरतै मिथिलाक दिन
(तुकबन्दी – प्रवीण नारायण चौधरी, १८.०८.२०२०, विराटनगर, नेपाल)
बड़-बड़ गप बादहु मे देबय, यौ सरकार!
पहिने अपनहि टा सुधरू, से अछि आवश्यक दरकार!!
पूरे मिथिला दहेज मुक्त बनत से विश्वस्त रहू!
परिवर्तन अपनहि टा सँ से पहिने आश्वस्त करू!!
जा धरि स्वाबलम्बी नहि बनय आब बेटा कि बेटी,
नहि करेबय विवाह बढेबय बोझ से संकल्प धरी!!
बाल-विवाहक प्रथा बन्द से बुझिते होयब,
शिक्षा दी बेटा-बेटी केँ समान से करिते होयब!!
आब विभेद एहि कारण नहि जे बेटी होइछ पराया धन,
बेर-बेगरता नैहरो लेल बेटियो बनैत अछि बेटा सन!!
नहि रहलय सरकारी नौकरी ई डिसइन्वेस्टमेन्टक जमाना,
अनेरौं पागल सरकारी दूल्हा पेन्सन लोभ अनुकम्पा दीवाना!!
जँ बेटी खुद सक्षम होयत चला लेत अपन परिवार,
देखू बेटी भावना कंठ आइ उड़बय फाइटर प्लेन संसार!
जमाय होय स्वस्थ शरीर सँ मानस होइ वलिष्ठ,
नहि हो फटहा गुन्डा अवारा एतबे टा गरिष्ठ!!
दुनिया के ठीका बाद मे लेब से पहिने देखू निज व्यवहार,
अपने सुन्दर आँखि रहत तँ सुन्दर देखब सब परिवार!!
छोड़ू गप यौ फल्लाँ बाबू बात निरर्थक दीदी-बहिन,
चलू मिलाबी जोड़ी बढियाँ सुधरत जाहि सँ मिथिलाक दिन!!
हरिः हरः!!


text:
नीलगिरि पर्वत
नीलगिरि (तमिल: நீலகிரி, Badaga: நீலகி:ரி या 'नीला पहाड़') भारत कऽ दक्षिणी भाग मे स्थित एक पर्वतमाला छी। ई पर्वतमाला पश्चिमी घाट श्रृंखला कऽ हिस्सा छी। ई क्षेत्र मे बहुतसँ पर्वतीय स्थल अछि जे ई उपयुक्त पर्यटन केन्द्र बनैत अछि। नीलगिरि पर्वत श्रृंखला कऽ कुछ हिस्सा तमिलनाडु, कर्नाटक आ केरल मे सेहो अछि। ई सबसँ ऊच चोटी डोड्डाबेट्टा छी जेकर कुल ऊचाई २६३७ मीटर अछि।
इतिहास[सम्पादन करी]
नीलगिरि कऽ इतिहास ११ अम आ १२ अम शताब्दी सँ शुरु भेल अछि। एकर सर्वप्रथम उल्लेख शिलप्पदिकारम मे मिलैत अछि। नीलगिरि ओसभ शासक वंश कऽ हिस्सा रहल जे दक्षिण भारत पर शासन केने छल।
सन्दर्भ सामग्रीसभ[सम्पादन करी]
- ↑ "Application of GPS and GIS for the detailed Development planning", Map India 2000, १० अप्रैल २०००, मूलसँ २००८-०६-०३-मे सङ्ग्रहित, अन्तिम पहुँच २०११-०६-०५।


text: नई दिल्ली। अगस्त 2008 मे कोसी नदी मे आइल भयंकर बाढ़ पीडि़त कए राहत देबाक कोशिश एखनो जारी अछि। विश्व बैंक क एकरा लेल बिहार कए 900 करोड़ टका [20 करोड़ डालर] क मदद देबा लेल तैयार भ गेल अछि। संबंधित प्रस्ताव कए विश्व बैंक क निदेशक मंडल क मंजूरी भेट गेल अछि। दरअसल, विश्व बैंक कए पिछला साल कोसी बाढ़ स प्रभावित इलाका मे राहत कार्य चलेबा लेल आर्थिक मदद क प्रस्ताव पठाउल गेल छल। शुरुआती चर्चा क बाद बैंक संकेत देने छल जे ओ मदद लेल तैयार अछि। विश्व बैंक क दिस सइ संकेत सेहो भेटल अछि जे 900 करोड़ क रकम केवल शुरुआती छी, बाद मे आओर राशि भेट सकैत अछि। विश्व बैंक स भेटल राशि क इस्तेमाल मुख्य तौर पर कोसी क्षेत्र क लोकक पुनर्वास क लेल होएत। इ मदद बतौर कर्ज होएत, मुदा एकरा पर राज्य सरकार कए बहुत कम दर पर ब्याज देबाक अछि। संगहि इ कर्ज काफी लंबा समय [अमूमन 20 स 25 साल ] क लेल देल गेल अछि। एहन मे राज्य सरकार पर बेसी बोझ नहि पड़त। बैंक क भारत इकाई क प्रमुख रोबर्टो जाघा क मुताबिक भारत क लेल एखन जे तीनटा परियोजना पर प्रमुखता स विचार भेल ओहि मे आपातकालीन कोसी बाढ़ पुनर्गठन परियोजना प्रमुख रहल।


text:
पंडौल में सेंट्र्ल स्कूल
मधुबनी जिला में जल्दीए केन्द्रीय विद्यालय ( सेंट्र्ल स्कूल ) खुलत. अगर सभ किछ नीक रहल तs ई स्कूल एहि साल सं जिला के पंडौल में खुलि सकय अ. एहि लेल पटना सं केन्द्रीय विद्यालय संगठनक पदाधिकारीगण पंडौल आबि एहि ठामक औद्योगिक प्रागंण स्थित ग्लुकोज स्टार्च प्रशासनिक भवन के निरीक्षण सेहो कएलाह अ. उम्मीद छै जे स्कूल एहि ठाम खुलत. केंद्रीय विद्यालय संगठन के पदाधिकारीगण स्कूल के जगह सं खुश छथिन्ह आ हुनकर कहनाय छनि जे जहिआ हुनका ई जगह सौंप देल जाएत ओकरा महीना दिन के भीतर ओ पढ़ाई शुरू कs देथिन्ह. संगठन विद्यालय के लेल बड़ दिन सं अस्थायी भवन के मांग कs रहल छल. संगठनक पदाधिकारीगण मधुबनी के डीएम साहेब से सेहो मिलला. डीएम साहेब के कहनाय छनि जे जल्दीए जगह के लेल अनुमति दय देल जाएत. केंद्रीय मानव संसाधन विभाग के ओर से मधुबनी में केंद्रीय विद्यालय खोलय के अनुमति दु साल पहिने द देल गेल छल मुदा जगह...मकान नहिं मिलला के कारण ई शुरू नहिं भs सकल आब उम्मीद कएल जाय जे ई जल्दीए शुरू भs सकत.


text:
पटना । जदयू क राष्ट्रीय प्रवक्ता आ सांसद शिवानंद तिवारी क आरोप अछि जे कुलपति क नियुक्ति मे सौदेबाजी भ रहल अछि। एहि दिशा मे आवश्यक कदम उठेबाक लेल शिक्षा मंत्री पीके शाही कए पत्र लिखला अछि।
पत्र मे तिवारी साफ कहला अछि जे इ राज्य मे शिक्षा क विकास आ नीतीश सरकार दूनू लेल नीक नहि अछि। ओ कहला अछि जे उच्च शिक्षा स जुड़ल लोक क कहब अछि जे कुलपति क नियुक्ति मे टकाक पैघ पैमाना पर लेनदेन भ रहल अछि। एकटा विश्वविद्यालय मे एहन सज्जन कए कुलपति बनाउल गेल जिनका पर निगरानी विभाग जांच करि रहल अछि। एहि मास सेहो किछु नियुक्ति हेबाक अछि जाहि लेल सौदाबाजी फर शुरू भ गेल अछि। तिवारी कहला-शिक्षक क नियुक्ति मे सेहो पूर्व मे गड़बड़ी होइत रहल अछि। 2003 मे विवि शिक्षक क नियुक्ति मे शैक्षणिक योग्यता कए गौण रखल गेल छल। योगदान पत्र नहि लिख सकनिहार कए पटना विश्वविद्यालय क शिक्षक बना देल गेल। ओ कहला जे शिक्षक नियुक्ति कए लकए सेहो पारदर्शी आ प्रभावी व्यवस्था लागू हेबाक चाही। सवाल उठैत अछि जे कुलपतिक नियुक्ति राज्यपाल सरकारक सलाह स करैत अछि आ शिक्षक नियुक्ति क नियमावली सेहो सरकारक बनाउल अछि, एहन मे तिवारीक आरोप गंभीर आ इ बतेबा लेल काफी अछि जे सरकार क शिक्षा विभाग एकटा धनवानक हाथ मे किया देल गेल। ओना तिवारीक खत क बाद शिक्षा विभाग सक्रिय भेल आ राज्यपाल स समय मंगलक अछि जे कुलपतिक नियुक्तिक मामला मे गंभीर चर्चा भ सकए, दोसर दिस कुलपति कए साफ निर्देश देल गेल अछि जे अगिला सूचना तक कोनो शिक्षकक नियुक्ति रोकि देल जाए। कहल जा रहल अछि जे विधानसभाक अगिला सेसन मे एकरा लेल एकटा आयोग बनेबा लेल बिल आनल जाएत। बहरहाल, जे हुए विपक्षक चुप्पीक बीच शिवानंद जीक इ खत सरकारक काजधाज कए जनताक सामने अनबा मे अपन योगदान देलक। आशा कैल जाए सरकार अपन एहि कलंक कए जल्द मिटेबा लेल डेग उठाउत।


text:
रंगदर्पण द्वारा १० टा गाम मे नाटक प्रदर्शन कैल जायत
– रोशन झा, जनकपुर। मई १२, २०१५. मैथिली जिन्दाबाद!!
खुल्ला क्षेत्र मे पैखाना-पिशाब नहि करबाक चाही, एहि लेल सरकारी आ गैर-सरकारी संस्था द्वारा जागृतिमूलक प्रचार-प्रसार हेतु जनकपुरक प्रसिद्ध रंगकर्मी समूह ‘रंगदर्पण’ द्वारा ‘दीसामुक्त अभियान’केँ प्रचार करबाक लेल मैथिली सड़क नाटक ‘बदलतै हमर गाम’ केर प्रदर्शन कैल जायत। सोम दिन पत्रकार आ समालोचक समक्ष एकर प्रदर्शन कैल गेल। रोशन कुमार झाक परिकल्पना तथा निर्देशनमे तैयार कैल नाटकमे रितेश पाटली, रोहित साह, रोशन यादव, श्रीसन्त दास, प्रश्ना, अवधेश तथा प्रदीप केर अभिनय समाहित अछि।
लगभग पौने घंटाक एहि नाटकमे खुल्ला क्षेत्र मे दीसा-पेशाब केला सँ हानि हेबाक संदेश दैत खुल्ला क्षेत्र दीसा-पेशाब मुक्त क्षेत्र बनेबाक चाही, एकरा बड़ा रोचक ढंग सँ देखाओल गेल अछि। एहि कार्य लेल एकटा अभियानी सेहो रहला रोशन झा केँ एहि क्षेत्र मे विशेष अनुभव केँ समेटैत ई नाटक तैयार कैल गेल अछि।
नाटक देखलाक बाद समीक्षा करैत नाटककार आ निर्देशक अबधेश पोखरेल जनकपुरिया कहलनि जे नाटक मे प्रस्तुत विषयवस्तु प्रत्यक्ष अनुभव सँ प्राप्त हेबाक कारणे नाटक सजीव अछि। नाटक मे महिलाक मुद्दाकेँ सेहो गंभीरता सँ प्रस्तुत कैल जेबाक आवश्यकता दिशि ध्यान दियौलनि।
पत्रकार तथा साहित्यकार अशोक दत्त नाटकक विषयवस्तु आक्रामकरूप मे प्रस्तुति कैल जेबाक टिप्पणी दैत पात्र द्वारा धमकी भरल संवाद दैत शौचालय उपयोगक जरुरति पर प्रकाश देबाक बदला किछु तर्कपूर्ण दृष्टिकोण भरल संवाद राखि दर्शक बीच संदेश बँटबाक बात कहलनि। पत्रकार तथा साहित्यकार सुजित कुमार झा सेहो पात्रक प्रकृति अनुसार ओकर पहिरन हेबाक चाही से कहलनि। समीक्षक नित्यानन्द मण्डल महिलाक मुद्दाकेँ आरो प्रभावकारीरुपमे उठेबाक सुझाव देलनि। तहिना नाटककेँ आरो परिष्कृत बनेबाक लेल साहित्यकार अनसज मिश्र तथा नाटककर्मी धर्मेन्द्र मिश्र सेहो अनेको सुझाव देलनि।
नाटकक परिकल्पनाकार तथा निर्देशक रोशन कुमार झा सब प्राप्त सुझाव सबकेँ अध्ययन करैत नाटककेँ आरो परिष्कृत कैल जायत से गछलनि। कार्यक्रममे जिल्ला विकास समिति धनुषाक सरसफाइ स्रोत व्यक्ति विजय यादव सेहो अवलोकन केने छलाह। नाटक धनुषा जिल्लाक विभिन्न १० गाम सब मे प्रदर्शन कैल जायत।


text:
काठमांडु, २१ अप्रैल, २०७२. मैथिली जिन्दाबाद – रिपोर्ट
राष्ट्रीय नाटक महोत्सव, काठमांडु मे काल्हि दुइटा मैथिली नाटक केर मंचन कैल गेल। मिथिला नाट्यकला परिषद्, जनकपुर तथा गुरुकुल (आरोहण), विराटनगर द्वारा अन्तिम रूप सँ चुनल गेल मंचन योग्य कुल ७ नाटक मध्य २ नाटक मैथिली केर समावेश कैल गेल छल जे कार्यक्रमक अन्तिम दौर मे प्रस्तुत कैल गेल छल। प्रज्ञा प्रतिष्ठान, नेपाल केर तत्त्वावधान मे आयोजित एहि महोत्सव द्वारा हरेक वर्ष नाट्यविधाकेँ संवर्धन-प्रवर्धन लेल ठाम-ठाम पर एहि तरहक आयोजन कैल जाइत रहल अछि।
मिनाप जनकपुर द्वारा महेन्द्र मलंगिया लिखित नाटक ‘छुतहा घैल’ परमेश झा केर निर्देशन मे मंचन कैल गेल छल। मिनाप जनकपुर नेपाल व भारतहु मे अपन समृद्ध रंगमंचीय कला सँ प्रसिद्धि पौने अछि। हालहि किछु वर्ष पूर्व सँ विराटनगर मे शुरु भेल राम भजन कामत केर नेतृत्व मे बिराट मैथिल नाट्यकला परिषद् जे गुरुकुल (आरोहण) सँ आबद्ध भऽ लगातार रंगमंचक दुनिया मे एक सँ बढिकय एक महत्त्वपूर्ण नाटकक मंचन करैत आबि रहल अछि तेकर लोकप्रियता विराटनगर मे तऽ छले, काल्हि राष्ट्रीय महोत्सव मे पुन: ‘आब कोना चलब’ जे देशक वर्तमान संक्रमणकाल सँ उपस्थित सांप्रदायिक सौहार्द्र पर पड़ि रहल राजनीतिक प्रभावकेँ झलकाबैत अछि तेकर प्रदर्शन कैल गेल, जेकर सराहना उपस्थित समस्त दर्शकगण द्वारा ‘सर्वोत्तम’ प्रस्तुतिक रूप मे कैल गेल।
रामभजन कामत लिखित-निर्देशित नाटक ‘आब कोना चलब’ मे मुख्य भूमिका रामभजन कामत, नेपाली मिलन, मनतोष यादव, सुनिता घिमिरे आदिक अछि। एहि नाटक द्वारा आपसी प्रेम बढेबाक लेल एक-दोसरक भाषा-संस्कृति आ संस्कार प्रति सौहार्द्रक निर्वाह जरुरी रहल कहल गेल अछि। राजनीतिक कार्यकर्ताकेँ स्वार्थपूर्ति हेतु जनताक भावना संग खिलबाड़ नहि करबाक चेतावनी सेहो देल गेल अछि। कार्यक्रम मे उपस्थित प्राज्ञ व कलासंपन्न धीरेन्द्र प्रेमर्षि तथा प्रज्ञा प्रतिष्ठानक संपूर्ण प्राज्ञ टोली द्वारा सेहो एहि नाटकक मंचनकेँ सर्वोत्तम कहि मंचनकर्ता आ खास कय राम भजन कामत केर आरो उज्ज्वल भविष्यक शुभकामना देल गेल।


text:
सहरसा। 07 अक्टूबर। पुलिस अधीक्षक अश्वनी कुमार वरीय पदाधिकारी केर आदेशक आलोक म' सदर थानाध्यक्ष भाई भरत कुमार क' लाइन हाजिर क' देलनि। जखनकि हत्याकांड जेहन बड़का कांड सभमे लापरवाही बरतबाक आरोप म' तीन दारोगा क' निलंबित क' देलनि। सिमरीबख्तियारपुर के थानाध्यक्ष राकेश कुमार सिंह क' सदर थाना के नवा थानाध्यक्ष बनाओल गेल अछि। जखनकि सिमरीबख्तियारपुर के अंचल निरीक्षक सत्यनारायण शर्मा क' तत्काल सिमरीबख्तियारपुर थाना के प्रभारी थानाध्यक्ष बनाओल गेल अछि।
प्राप्त जानकारी केर मुताविक कोसी रेंज के पुलिस उपमहानिरीक्षक सौरभ कुमार के आदेश पर एसपी अश्वनी कुमार थानाध्यक्ष क' लाइन हाजिर केलनि। जारी कायल जेल पत्र म' हुनका विरूद्ध कुनु तरहक आरोप केर चर्चा नहि अछि। ओतहि एसपी अश्वनी कुमार सदर थाना स' सिमरीबख्तियारपुर स्थानांतरण होयबाक बाद हत्याकांड के प्रभार नहि सौंपबाक आरोप म' पुलिस अवर निरीक्षक मो. निजमाउद्दीन क' निलंबित क' देलनि। जखनकि बिहरा थाना के एक कांडक प्रभार नहि सौंपबाक, गिरफ्तार नहि करबाक आरोप म' पुअनि वकील शर्मा एवं डरहार ओपी क्षेत्र के पुअनि उमाकांत उपाध्याय क' बसनही थाना म' दर्ज हत्या के एक मामला म' प्रभार नहि देबाक आरोप म' निलंबित क' देलनि।


text:
भारत केर प्रख्यात कविगण;यथा -उटपटाँग लखनवी(लखनऊ),श्याम सिंह "श्याम"(देहरादून),युवाकवि चन्दन तिवारी"मधुप" (लखनऊ),महेश द्विवेदी(मध्यप्रदेश)क संग बिहार केर यशस्वी एवं चर्चित कवि; यथा - कैलाश झा किंकर(खगड़िया),डॉ.प्रेमचंद पाण्डेय(भागलपुर),देव नारायण पासवान"देव",डॉ.के के चौधरी,कैलाश बिहारी चौधरी एवं आनक संग स्वयं बाबा बैद्यनाथ झा। ज्ञातव्य अछि जे ई लोकार्पण राष्ट्रीय स्तरपर चर्चित "तरुणोदय सांस्कृतिक विकास परिषद्, खगहा मीरगंज(पूर्णियाँ)क २६म् "हिन्दी पखवाड़ा सह सम्मान समारोह एवं कवि सम्मेलन,२०१८" केर शुभ अवसरपर सम्पन्न भेल, जकर अध्यक्षता करैत "कौशिकी"क यशस्वी सम्पादक कविवर कैलाश झा किंकरजी पुस्तकक कतिपय कुण्डलियाक सस्वर पाठ करैत समीक्षा कयलनि, मंच-संचालक डॉ. प्रेमचंद पाण्डेय प्रभृति विद्वान लोकनि सेहो कुण्डलिया विधाक
विशेषताक वर्णन करैत २७० कुण्डलियासँ भरल एहि विमोचित पुस्तक "बाबा की कुण्डलियाँ"क
खूब प्रशंसा करैत समीक्षा केलन्हि।
#किताबक लोकार्पण # बाबा बैद्यनाथ झा #मैथिली समाचार


text:
“गुरु गोविंद दोऊ खड़े, काके लागूँ पाँय ।
बलिहारी गुरु आपने, गोविंद दियो बताय॥गुरु आर भगवान् दुनू भेट भऽ जाइथ तऽ पहिने किनकर चरण स्पर्श कैल जाय, एकर सहज उत्तर होइछ जे गुरुकेँ पहिने प्रणाम करू कारण वैह छथि जे गोविन्द के थिकाह से बतबैत छथि।
पहिलुका समय किछु आरो होइ, मुदा आधुनिक जमानाक शिक्षक केँ देखिकय ई प्रश्न यक्ष प्रश्न समान लागि सकैत अछि। आय हम जाहि गुरु केर चर्चा करय जा रहलहुँ अछि, हुनका देखिकय सेहो गुरु केर चरण-स्पर्श करब श्रेष्ठतर होयबाक सत्य स्थापित होइत अछि, कियैक तऽ एहेन गुरु केँ भगवान् केर रूप मानल जाइत अछि आइयो।
मधेपुरा जिला मे हालसालक इतिहास मे एहेन गुरु नहि देखल गेल छल। एक तरफ जतय जिलाल शिक्षा व्यवस्था केँ चौपट करय मे भिड़ल कतेको प्राइमरी स्कूल सँ लैत कॉलेज शिक्षक सेहो शिक्षण केर नाम पर तमाशा केला अछि ओतहि अही जिलाक गम्हरिया प्रखंडक पारसमणि उच्च विद्यालय सँ गत 31 मार्च केँ हेडमास्टर केर पद सँ रिटायर भेला शिक्षक सत्यनारायण झा केर संपूर्ण जीवन प्रेरणादायक अछि। यैह कारण छैक जे हिनकर काज आ समर्पण केँ आब भारत सरकार सेहो सराहना करैत भारतक राष्ट्रपति महामहिम डा. प्रणव मुखर्जीक हाथ सँ आगामी 05 सितम्बर शिक्षक दिवस केर सुअवसर पर भारत मे कोनो शिक्षक केँ देल जायवाला सर्वोच्च सम्मान ‘राष्ट्रपति पुरस्कार’ सँ श्री सत्यनारायण झा केँ सम्मानित कैल जायत।
विदित हो जे ई सम्मान मात्र मधेपुरा टा लेल नहि बल्कि पूर्वी मिथिला सहित संपूर्ण बिहार राज्य लेल गौरवक करबाक अवसर थीक। आब जखन सत्यनारायण झा केँ राष्ट्रपति पुरस्कार ग्रहण करबाक लेल जेबाक छन्हि तऽ ओ अपना संग अपन गुरुदेव सम्माननीय रामशरण भगत केँ सेहो लऽ जा रहला अछि जाहि सँ सही समय पर पहिने अपन गुरुक आशीर्वाद प्राप्त करैत ओहि सर्वोच्च सम्मान पर अपन हक स्थापित करैथ। दिल्ली जेबा सँ पूर्व आय पारसमणि उच्च विद्यालय, बभनी मे हिनकर सम्मान करबाक लेल सैकड़ों ग्रामीण, शिक्षक लोकनि और छात्र-छात्रा सबहक भीड़ जमा भेल छल। एहि अवसर पर गाम मे बैंड बाजा बजबैत लोक खूब प्रसन्नता सँ नाचिकय अपन गर्वान्वित होयबाक भावना प्रकट केलनि। जतय एहेन शिक्षक पर प्रखंड गर्व कय रहल छल, ओतहि कतेको आँखि उदासो छल। फेर एहेन शिक्षक कहिया पायब, एहि आशा मे रहल कतेको लोक केर आँखि नम छलैन।
कि अछि सत्यनारायण झा जी मे ख़ास गुण!
शिक्षक सत्यनारायण झा मे कतेको बात एहेन छल जे हिनका जिलाक सब शिक्षक सँ अलग होयबाक सत्य केँ स्थापित करैत अछि। ई नहि मात्र एकटा बेहतर शिक्षक छथि बल्कि एकटा उम्दा समाजसेवी सेहो छथि। गम्हरिया प्रखंड केर पारसमणि उच्च विद्यालय, बभनीक प्रधानाध्यापक केर रूप मे सत्यनारायण झा वर्ष 2009 मे भार ग्रहण केलनि, तहिया सँ अपन संपूर्ण कार्यकाल धरि श्री झा केँ कतेको बेर सम्मानित कैल जा चुकल अछि। वर्ष 2011 मे हिनका स्कूल केर बेहतर व्यवस्था आदि केर वास्ते मधेपुराक तत्कालीन जिला पदाधिकारी द्वारा सम्मानित कैल गेल छलन्हि। और वर्ष 2012 मे ‘हिन्दुस्तान’ समाचारपत्र द्वारा हिनका पूरे बिहार केर एक ‘अव्वल शिक्षक’ केर रूप मे चुनल गेल छलन्हि। वर्ष 2013 मे शिक्षक दिवस पर पुन: जिला प्रशासन द्वारा हिनका सम्मानित कैल गेलनि तऽ ओही वर्ष गम्हरिया एवं सिंहेश्वर प्रखंड केर दलित एवं महादलित प्रकोष्ठ केर द्वारा सेहो हिनकहि सम्मानित कैल गेल। वर्ष 2014 मे श्री झा केँ बिहार सरकार सँ राजकीय सम्मान भेटल तऽ अही वर्ष हिनकर नाम राष्ट्रीय पुरस्कार केर लेल प्रस्तावित कैल गेलनि और हिनकर कार्य सँ प्रभावित होइत राष्ट्रपति भवन सँ हिनका एहि वर्षक राष्ट्रपति पुरस्कार ग्रहण करबाक लेल आमंत्रण एलनि अछि।
शिक्षाक क्षेत्र मे पैघ उपलब्धि सब हासिल केनिहार शिक्षक सत्य नारायण झा केर नाम एकटा समाजसेवीक रूप मे गम्हरिया प्रखंड मे लोकप्रिय अछि। कहल जाइत अछि जे हिनकर धर्मपत्नीक स्वर्गवास भऽ गेलाक बाद श्री झा हुनकहि नाम सँ बभनी गाम मे सेहो ‘रेणु बाल सुधार केन्द्र’ केर स्थापना केलनि और एहि ठाम गरीब और दलित बच्चा सबकेँ मुफ्त सेवा देनाय शुरू केलनि। एतबा नहि, इलाकाक लोक सबहक लेल सेहो ई अपना तरफ सँ चारि-पहिया वाहन एम्बुलेंस दान केलनि जे एहि क्षेत्रक लेल वरदान साबित भेल अछि आ कतेको केँ महत्वपूर्ण सेवा पहुँचाबैत श्री झा केर योगदानक सराहना आपरूपी निर्माण केने अछि।
बुझले बात छैक जे जाहि जिला मे शिक्षक छात्र केर पढ़ाइ सँ अधिक वेतन और ट्यूशन पढ़ाकय लाभार्जन केर होड़ मे व्यस्त अछि, ताहिठाम सत्यनारायण झा समान छात्र-छात्रा आ समाजक हित मे समर्पित रहनिहार केँ आम जनमानस जिबैत देवता जेकाँ मानबे करत, एहि मे कतहु सँ नहिये दुविधा आ नहिये कोनो हर्ज छैक।


text: विद्यापतिक भक्ति भावनाक परिचय – ‘भक्ति’ शब्द ‘भज’ धातु मे भावार्थक ‘क्तिन्’ प्रत्यय जोड़ला सँ बनैछ। ई धातु सेवा व्यापार बोधक थिक। नारद भक्ति सूत्र मे भक्तिक परिभाषा देल गेल अछि – “सा भक्तिः त्वस्मिन् परम प्रेम रूपा” अर्थात् परमात्माक प्रति परम प्रेम भक्ति थिक।शाण्डिल्य सूत्र मे कहल गेल अछि – “भक्तिः परानुरक्तिरीश्वरे” अर्थात् ईश्वरक प्रति परम अनुरक्ति भक्ति थिक। गीतगोविन्दकार जयदेव श्रृंगार आओर भक्तिक परस्पर समन्वित भाव धाराक रूप मे ग्रहण कएलनि। ओ स्पष्ट रूपेँ कहलैन्हि यदि हरि स्मरण मे मोन सरस होए, यदि विलास कला मे कुतूहलता होए तँ जयदेवक मधुर कोमल कान्त पदावली केँ देखल जाउ -“यदि हरिस्मरणे सरसंभनो यदि विलास कलासु कुतूहलम्।मधुर कोमलकान्त पदावलीं श्रृणु तदा जयदेव सरस्वतीम्।।”श्रृंगार आओर भक्तिक एहि समन्वय धर्मिताक संबंध मे विशद् रुपें विचार कएल गेल अछि। भक्तिक परमोपलब्धिक लेल साधन केँ कतेको सोपान पार करए पड़ैत छैक। भागवतक एक श्लोक मे श्रद्धा तथा रति केँ भक्तिक सोपान कहल गेल अछि। महाकवि प्रारंभ मे अभिनव जयदेवक अन्यतम श्रंगारिक पदक सेहो रचना कएलन्हि। ओ अपना केँ श्रंगारिक कविक रुप मे उद्घोषित कएलनि। संसारक अनेकों भक्त कवि सांसारिक भोगक पश्चातहि योग मे प्रविष्ट भेलाह। भर्तृहरि, तुलसीदास एकर ज्वलंत उदाहरण छथि। विद्यापतिक पदावली आ अंग्रेजीक परम्पराक कविताक सादृश्य दिसि कतेक विद्वानक ध्यान गेलनि अछि। परञ्च प्रायः ओ लोकनि भावक अपेक्षा काव्य कौशलक प्रति विशेष दत्तचित्त रहल होएताह। विद्यापति अपन पूर्व क्रिया चर्याक उल्लेख करैत परिणामक लेल चिन्हित होइत छथि – “माधव हम परिणाम निराशा, आद जनम हम निन्दे गमाओल, जरा शिशुकत दिन गेला, निधुवन रमणी रस रंगे मातल तोहे भजब कोन बेला।” विद्यापतिक पदक अनुशीलन एवं चिन्तन सँ ई बुझना जाइछ जे जीवनक अपराह्न मे महाकवि केँ सेहो भोगक प्रति वितृष्णा एवं भक्तिक लिप्सा बढ़ैत गेलनि। संप्रदाय कोनो व्यक्तिक ओ निधि थिक जे नाना प्रकारक तर्क वितर्कक उपरांत स्थापित भेल रहैत अछि। तापस कवि विद्यापति कोनो देवता विशेषक कट्टर उपासक नहि छलाह। हिनक भक्ति भावना सभ देवताक प्रति समाने भाषित होइत अछि। हिनक भक्ति भावना कखनहुँ जँ शिवक प्रति उमड़ल अछि तँ कखनहुँ माता दुर्गाक प्रति उमड़ल अछि। गंगाक प्रति अपन श्रद्धा देखबैत काल जगज्जननी जानकी सीता केँ विस्मृत नहि कए सकलाह। जँ सोलह कला युक्त योगेश्वर कृष्णक अराधना कएलनि तँ आदर्श पुरूष मर्यादा पुरुषोत्तम रामक बन्दना सँ नहि चुकला। हिनक व्यापक एवं सार्थक दृष्टिकोण तँ तखन दृष्टिगोचर होइछ जखन सभ देवी देवताक विभिन्न रुप हिनका एके बुझना जाइत छैन्हि। इएह देखैत समीक्षक लोकनि हिनका शैव, शाक्त, वैश्णव, पंचदेवोपासक स्मार्त आ एकेश्वरवादी स्वीकार करैत छथि। हिनक भक्ति भावनाक व्यापकताक पर्यवेक्षण करबाक हेतु हिनक पदावलीक पदक अतिरिक्त संस्कृत मे रचित ग्रंथक अवलोकन आवश्यक अछि। संगहि अध्ययन, मनन – चिन्तन ओ विचारक लेल पृथक – पृथक रुपेँ विभिन्न संप्रदायक विचार सेहो विचारणीय अछि। विद्यापति समग्र रुप सँ कोनो ‘वाद’क समर्थक नहि भए विशुद्ध भक्त छलाह। हुनका जखन जे स्फुरित भेलन्हि तकरे वर्णन कएलन्हि। कोनो गीतक पांति वा श्लोकक आधार पर हिनक विचारधारा केँ संप्रदाय विशेषक संज्ञा सँ विभूषित नहि कएल जा सकैछ। विद्यापतिक व्यक्तित्व अत्यंत गुम्फित आओर ओझरायल अछि। ई नाना प्रकारक पुष्पक वनस्थली छलाह कोनो एक फूलक गमला नहि।


text:
नवका- पुरनका लेख सर्च करु...
माछक निर्यात करत बिहार
गिरिराज सिंह जी राज्यक उप मुख्यमंत्री सुशील कुमार मोदी जीक संग दरभंगा निषात महापंचायत मे आएल छलाह.
मोदी जी एहि ठाम कहलन्हि जे अगिला पांच साल
मे बिहार मे माछक उत्पादन तीन गुणा बढ़ि जाएत. एहि महापंचायत मे माछक उत्पादन बढ़ाबय लेल सरकार के तरफ सं कई तरहक प्रोत्साहन के चर्चा सेहो कएल गेल.
मंत्री जी इहो कहलन्हि जे सरकार लोकक कल्याण के लेल कइटा स्कीम चला रहल अछि. लोक सभ के आगां आबि क एकर फायदा उठएबाक चाही आओर राज्य के विकास मे भागीदार बनबाक चाही.
एहि अवसर पर मल्लाह सभ के लेल इंश्योरेंस सुविधा के बात सेहो करल गेल.
माछक उत्पादन बढ़ाबय लेल कहल गेल जे...जे समिति प्रप्ति हेक्टेयर ढ़ाई टन माछक उत्पादन करत ओकर राजस्व माफ करि देल जाएत.
1 टिप्पणी:


text:
सरिता झा।
तुलसी,बर,पीपर,धाथ्रिक ,आम-महु,बाँस ….आदि के नाम धार्मिक और सांस्कृतिक महत्व के कारण सबके बच्चे सँ याद भ जाईत छैक।
कहल जाईत छै जे परापूर्व काल में जखन मनुष्य जाति के उत्पत्ति भेल, त ओ सब गाछ पर, गुफा… आदि में शरण ल क जानवर सब स अपन जीवन रक्षा करय । और कालांतर में जखन मनुष्य जाति सभ्यता के तरफ छलांग लगेलक त एहन सब चीज जाई स सुरक्षित महसूस कयलक, तकरा सबके पूजित के श्रेणी में रखलक।
आब गाछक बाँकी महत्व –
1) हवा, पानि, फल-फूल, खाना…, जाइ बिना जीवन असम्भव -ई सब गाछ-वृक्ष के देन अछि
2)ऑक्सीजन यानी सांस गाछ दैत अछि।
3)जीव-जंतु सबके खाना एवं वासस्थान सेहो गाछ-वृक्ष स भेटैत छैक।
4)हवा, माटि,पानि के प्रदूषण गाछ कम या पूर्ण रूप स दूर करैत अछि-जहरीला गैस, धूल, तेज आवाज के अपने में सोखि पर्यावरण संरक्षण में मददगार होईत अछि।
5)जड़ि,पात,फूल ,फल यानी गाछक हर अंग के अपन उपयोगिता छैक।उपयोग स इत्तर अंग सब माटि के लेल खादक काज करैत छैक।
6)एतबे नै,तरह-तरह के बीमारी स बचाव आ इलाज में सेहो काज अबैत अछि। आयुर्वेद में उपयोगी जड़ी-बूटी सेहो प्राय गाछे स प्राप्त होईत अछि।
7)गाछ-वृक्ष सूखा,अकाल, बाढि,…आदि आपदा स सेहो बचाव करैत अछि।
आब एतेक उपयोगी आ फलदायक गाछ के सुरक्षा कयनाइ अति आवश्यक कर्त्तव्य अछि
अपन सबहक ने!!!!? परन्तु प्रश्न अछि जे गाछक विनाश कियाक?????
सबके आगा बढऽक लालसा आ आधुनिकीकरण, शहरीकरण ,गाँव स बिमुख,औद्योगीकरण…इत्यादि, के कारण गाछ अन्धाधून्ध कटा रहल अछि और पर्यावरण के विनाश भ रहल अछि। आब त एहन स्थिति आबि रहल अछि जे ” महान वैज्ञानिक,स्टीफेन हॉकिंग के अनुसार 100-50 वर्ष मात्र धरती पर जीवन संभव ” सबगोटे ई चिन्तन करी ,कहीं बहुत देरी त नै भ गेल चेतऽ में!!!? शायद इयाह सब सोचि 1970 में श्री सुंदरलाल बहुगुणा “वृक्ष मित्र” चिपको आंदोलन शुरू कयलनि जाइ मे विशेष रूप स स्त्री वर्ग हुनक साथ देने छलखिन-सबगोटे गाछ के धेरिकऽ, सटिकऽ ठाढ भ जाथि जाइ स गाछ के काटि नै सकै क्यो…। बाद में 1980में गाछ कटनाइ पर सरकारी रोक लागल साथहि “वनमहोत्सव”यानी एकटा गाछ काटी त 10 टा नया लगाउ के पुनः और तेज गति स बढायल गेल। अबैत-जाति रोड के दुनु कात गाछक नयनाभिराम दृश्य जे कतौ-कतौ अछि,से ओही वनमहोत्सव के देन अछि।
अंत: सब सँ कर जोड़ि विनती, आबो चेतू यो महानुभाव सब, सबगोटे ई प्रण लिय जे एक त कहियो, कखनो गाछ नै काटब, और यदि काटब त एकटा के बदला 5-10टा लगायब। जन्मदिन, विवाहक वर्षगांठ,मुन्डन, उपनयन आदि के अवसर पर यदि गाछ लगायब त दोब्बर फायदा -पर्यावरण के संरक्षण हैत और यादगार सेहो रहत ओइ विशेष अवसर के।
धन्यवाद!
सरिता झा


text:
विनीत ठाकुर
मधुबनी । जिला पदाधिकारी शीर्षत कपिल अशोक कहला अछि जे तीन दिनक भीतर अगर दाखिल खारिजक काज शुरू नहि होयत त डाटा आपरेटर क सेवा समाप्त करबाक संगहि अंचल अधिकारी दरमाहा बन्द कएल जायत।
मंगलदिन आन लाईन दाखिल खारिज क समीक्षा क्रम मे जिलाधिकारी पओलाह जे पछिला छ मास दौरान प्राप्त 699 आवेदन मे मात्र तीन टा आवेदनक निपटारा कएल गेल छल। एहि पर ओ डाटा आपरेटर सँ स्पष्टीकरण पूछवाक निदेश दैत चेतौलन्हि जे तीन दिनक भीतर यदि दाखिल खारिज क काज शुरू नहि होयत त डाटा आपरेटर क सेवा समाप्त करबाक संग अंचल अधिकारी दरमाहा बन्द कएल जायत। एहि संबंध मे अनुमंडल पदाधिकारी आ भूमि सुधार उप समाहर्ता के सेहो स्पष्टीकरण पूछवा क निदेश देल गेल।
एहि स पूर्व जिला पदाधिकारी शीर्षत कपिल अशोक मंगल दिन रहिका प्रखंड सह अंचल कार्यालय क औचक निरीक्षण कयल गेल। पंचायत क आंगन बाड़ी केंद्र सं 58 पर मात्र 9 बच्चा क संग केंद्र सेविका विभा देवी आ सहायिका शीला देवी उपस्थित छलीह। सहायिका दस दिन सँ पेषाहार राशि नहि भेटबा क शिकायत कयलन्हि। प्रतीत होईत छल जेना कयक मास सँ बच्चा सब के पोषाहार नहि देल जा रहल छैक। ई सेविका सबहक लापरवाही बूझि एकर जांच करबा क निदेश प्रखंड विकास पदाधिकारी के दे ल गेल ताकि उचित कार्रवाई कयल जा सकय।
निरीक्षण क क्रम मे प्रखंड कार्यालय मे व्याप्त गंदगी आ गार्ड रूम क अव्यवस्था देखि जिला पदाधिकारी अप्रसन्नता जनौलन्हि। आर टी पी एस काउंटर मे सुबोध कुमार ठाकुर क राशन कार्ड लेल द्ल गेल आवेदन पर सेवा प्रदान तिथि 13- 05-17 छल परंतु अद्यतन सेवा नहि द्ल गेल छल। संबंधित सहायक सँ एहि हेतु स्पष्टीकरण पूछवा क निदेश जिला पदाधिकारी द्वारा देल गेल आ साफ सफाई क संबंध मे प्रखंड नाजिर सँ तीन दिन क भीतर स्पष्टीकरण पूछवाक निदेश देलन्हि। प्रखंड/ अंचल कार्यालय क खिड़की सबहक टूटल शीशा सब के बदलबाक निदेश कार्यपालक अभियंता, भवन प्रमंडल, मधुबनी के देल। राकेश कुमार झा. आधार केंद्र संचालक के बहुत दिन सँ अनुपस्थित रहबाक सूचना पर हुनका विरुद्ध कार्रवाई हेतु विभागीय सचिव के सूचित करबाक निदेश देल । प्रखंड कार्यालय क वरामदा पर राखल ट्राईसाईकिल सब के संबोधित प्रखंड सब के शीघ्र पठेबा हेतु प्रखंड विकास पदाधिकारी के निदेशित कयल।
जिला पदाधिकारी स्वच्छ भारत मिशनक अन्तर्गत शौचालय निर्माण, जियोट्रैगिंग, एम आई एस पर इंट्री तथा लाभुक भुगतान पर असंतोष व्यक्त कयल। प्रखंड विकास पदाधिकारीसँ एकर स्पष्टीकरण पूछवा क निदेश देस गेल। हर घर नल जल, गली नली योजनाक असंतोषजनक. प्रगति क संबंध मे समन्वयक सं स्पष्टीकरण पूछवाक आ हुनका विरुद्ध कार्रवाई हेतु प्रस्ताव देवाक निदेश जिला पदाधिकारी देलन्हि।
प्रखंड विकास पदाधिकारी के क्षेत्र भ्रमण क संग मुखिया, उप मुखिया, पंसस आ वार्ड सदस्य सबहक प्रखंड स्तरीय बैसक आयोजित करबाक निदेश जिला पदाधिकारी द्वारा देल गेल। बैसक मे निदेशक, डी आर डी ए आ जिला पंचायती राज पदाधिकारी सेहो उपस्थित रहता। एहि सबहक पश्चात जिला पदाधिकारी ककरौल दक्षिणी पंचायत क हर घर जल नल योजना क तहत कएल काज सबहक निरीक्षण कएल जाहि मे पी एच ई डी कसहायक अभियंता के जलापूर्ति हेतु गाड़ल गेल बोरिंग क गहराई मापी प्रतिवेदन पठेबाक निदेश देल। निरीक्षण क समय कुमार गौरब, सहायक समाहर्ता (प्रशिक्षु) मो. शोएब , जिला पंचायती राज पदाधिकारी, श्री ब्रजविहारी भगत, निदेशक डी आर डी ए उपस्थित छलाह।


text:
दोसर सोशल मीडिया मीट मे लोक होएत सम्मानित
फेसबुक ग्रुप ‘’सहरसा’’ क परिकल्पना उतरल धरातल पर
सहरसा । पिछला साल जेंका एहि साल सेहो सोशल मीडिया आ साहित्य क दिग्गज क जुटानी सहरसा मे होएत । फेसबुक पर बनल सहरसा ग्रुप क परिकल्पना पिछले साल जेंका एहि साल सेहो सफल होएत । साहित्य आ सोशल मीडिया क एहि जुटानी मे सहरसा क बहुत रास कवि, साहित्यकार आ सोशल मीडिया क दिग्गज एक ठाम बैसताह। जेकरा आभासी दुनियाँ में जनैत छी ओकरा स सोझा साक्षात्कार होएत।
21 अगस्त कए सहरसा क स्थानीय रेड क्रॉस सभागार में फेसबुक पर बनल सहरसा ग्रुप क सभ गोटे एक ठाम बैसत आ साहित्य क रसमंजरी संगे सोशल मीडिया क उपयोगिता पर चर्चा होएत। सहरसा ग्रुप क एडमिन कुमार रविशंकर क ई परिकल्पना छल जे पिछला दू साल से धरातल पर उतरि रहल अछि। एहि सोशल मीडिया मीट मे मुख्य अतिथि क रूप ‘’परिकल्पना’’ क संस्थापक आ निदेशक रविन्द्र प्रभात छथि । संगे एहि मीट मे सथानीय कवि आ मीडिया आ साहित्य क लोग आउताह।
कार्यक्रम क रूपरेखा बताबैत एडमिन रविशंकर बतेलथि जे एहि कार्यक्रम मे सोशल मीडिया क उपयोगिता पर चर्चा संगे विभिन्न प्रकार सांस्कृतिक कार्यक्रम होएत। संगे स्थानीय साहित्य, मीडिया आ सोशल मीडिया क किछु गोटे कए सम्मानित कैल जाएत ।


text:
दरभंगा। 11 जनवरी। [प्रणव कुमार चौधरी] दरभंगा सहित सगर मिथिलांचल मे ठंड केर कहर जारी अछि। कैल्हि 10 जनवरीक राति छह दशकक नया इतिहास बनेलक, पछिला 55 बरख मे एतेक ठंड कहियो नहि पड़ल छल। मौसम विभाग केर मानी तेँ 10 सँ 14 जनवरीक बीच न्यूनतम तापमान तीन डिग्री सँ नीचा जे सकैछ आओर हवा दस किमी प्रतिघंटाक रफ्तार सँ चैल सकैछ।
पछिला दू दिन मे ठंडक तेवर किछु बेसिये देखार द' रहल अछि। पूरा दिन अन्हार रहैत अछि। तापमान मे गिरावट ल'के ठंड बहुत बढ़ल जे रहल अछि। ठंडक कारण सँ बाजारक चहल-पहल सेहो गायब अछि। ऐहिक असर सीधा कारोबार पर देखल जे रहल अछि। शीतलहरीक कारण पूरा दिन आसमान मे बादल छाओल रहैत अछि आओर लोग सभ ठंढक कहर सँ बचबाक लेल सबेर सकाल अप्पन काम - काज घर मे दुबकल रहैत अछि। स्थिति एहेन अछि कि दिन मे सेहो वाहन चालक सभ वाहनक रोशनी जड़ा वाहन चलबैत अछि।
सभकेँ सभ ट्रेन देरी सँ चैल रहल अछि। यात्री सभकेँ घंटों ट्रेनक इंतजार मे एहि ठंढ मे प्लेटफॉर्म पर समय बीतबे पड़ैत अछि। ठंडक कहर केँ देखैत दरभंगाक जिलाधिकारी चंद्रशेखर 2500 कंबल केर खरीदारी करैत जरुरतमंद सभक बीच वितरण करबाक निर्देश देना छथि। संगहि जिलाक सभ सरकारी आओर गैरसरकारी स्कूल सभकेँ 12 जनवरी धरी बंद राखबाक आदेश देना छथि।


text:
मकालु-बरूण राष्ट्रिय निकुञ्ज
मकालु-बरुण राष्ट्रिय निकुञ्जक स्थापना बि. सं. २०४९ (सन १९९२)मे भेल अछि, जेकर नामाकरण मकालु हिमालक नामसँ कएल गेल अछि । एकर प्रशासनिक तथा ब्यबस्थापनक कार्य नेपाल सरकार, राष्ट्रिय निकुञ्ज तथा वन्यजन्तु संरक्षण विभागसँ होएत अछि तथा सहयोगिक रूपमे द माउन्टेन इन्स्टिच्युटस (संरक्षित क्षेत्र तथा समुदाय विकासक समाहित कराक ल जएवाला नविन संरक्षण नमुना) सेहो कार्य करैत आएल अछि ।
अरुण नदीक अगलबगलक उष्ण जंगलसँ हिमालयक उच्च भाग तक पसरल मकालु-बरुण राष्ट्रिय निकुञ्ज बिश्वक सबसँ उचाई स्थानमे रहल संरक्षीत क्षेत्र छी, जे समुन्द्री सतहसँ ८,००० मिटरक उचाईमे अवस्थित अछि। मकालु-बरुण राष्ट्रिय निकुञ्ज २३,३० वर्ग किलोमिटर क्षेत्रफलमे पसरल अछि । एहि निकुञ्ज भितर मकालु हिमाल (८,४६३ मिटर) बिश्वक पन्ध्रौ उचाई हिमाल, चाम्लाङ्ग हिमाल ( ७,३१९ मिटर) नेपालक चौंथो उचाई हिमाल, बरुन्त्से हिमाल ( ७,१२९ मिटर), मिरा पिक (६,६५४ मिटर) लगायतक हिमालसभ रहल अछि ।
वनस्पति तथा वन्यजन्तुसभ[सम्पादन करी]
वन्सपतिक अधिक बिभिदताक कारण परिचित एहि मकालु-बरुण राष्ट्रिय निकुञ्जमे २५ प्रजातिक लाली गुराँससभ, ४७ प्रजातिक अर्किड (Orchid) तथा ५६ अन्य दुर्लभ प्रजातिक वनस्पतिसभ पावल जाएत अछि । साथे एहि निकुञ्जमे हिम चितुवा, कस्तुरी मृग लगायतक दुर्लभ वन्यजन्तुसभ सेहो पावल जाएत अछि ।
इतिहास[सम्पादन करी]
सन्दर्भ सामाग्रीसभ[सम्पादन करी]
बाह्य लिङ्कसभ[सम्पादन करी]
- मकालु-बरुण राष्ट्रिय निकुञ्ज नेपाल सरकार वन तथा भु-संरक्षण मन्त्रालय, राष्ट्रिय निकुञ्ज तथा वन्यजन्तु संरक्षण विभाग


text: नई दिल्ली । पैघ उद्योग क स्थापना मे बिहार कए भले पैघ उपलब्धि न हासिल हुए, मुदा सूक्ष्म, लघु आ मध्यम स्तर क इकाइ क स्थापना मे बिहार कईटा प्रगतिशील राज्य स आगू भ गेल अछि। एहि मामला मे त बिहार कृषि उत्पादन मे अव्वल पंजाब कए सेहो पछाडि़ देलक अछि। भारतीय लघु उद्योग विकास बैंक (सिडबी) क ताजा रिपोर्ट क अनुसार, सूक्ष्म-लघु आ मध्यम श्रेणी क उद्योग क स्थापना मे देश क 12 श्रेष्ठ प्रदर्शन वाला राज्य मे बिहार सेहो शामिल अछि। खासगप इ अछि जे रिपोर्ट मे ओकर स्थिति हरियाणा, पंजाब, पश्चिम बंगाल स बेहतर अछि। सिडबी क रिपोर्ट क मुताबिक, बिहार मे एहन पंजीकृत इकाइ क संख्या 52333 अछि, जे राष्ट्रीय हिस्सेदारी क 3.29 फीसदी अछि। एहि क्षेत्र मे सर्वाधिक हिस्सेदारी तमिलनाडु आ गुजरात क अछि। तमिलनाडु क 15.33 आ गुजरात क 15.07 प्रतिशत क हिस्सेदारी अछि। इ रिपोर्ट एहि इकाइ क चारिम राष्ट्रीय गणना (2007-07) पर आधारित अछि। तेसर गणना मे बिहार मे 52107 इकाई छल जे आब 52233 भ गेल। रिपोर्ट मे एहि गपक चर्चा अछि जे बैंक क बेहतर वित्तीय सहयोग क संग उद्योग क विकास क लेल अगर बिजली आ भूमि आवंटन जइसन बुनियादी सुविधा भेट जाए त बिहारक मे विकास क अपार संभावना अछि। इ सेहो उल्लेख अछि जे एहि बीच राज्य मे धड़ल्ले स इकाइ बंद सेहो भेल अछि।


text: नई दिल्ली। भ्रष्टाचार क मुद्दा पर चौतरफा पड़ि रहल दबाव क बीच आंतरिक सुरक्षा पर भेल मुख्यमंत्रीक सम्मेलन में सेहो केंद्र सरकार एहि विषय स नहि सकल। मुख्यमंत्री नीतीश कुमार प्रधानमंत्री क मौजूदगी मे भ्रष्टाचार आ महंगाई कए आंतरिक सुरक्षा क लेल पैघ खतरा बतेलाह, मुदा गृहमंत्री चिदंबरम कहला जे नीतीश क गप निराधार अछि आ एहन कोनो ममला देशक सामने नहि अछि। एहि स पूर्व नीतीश विभिन्न स्तर पर सुरक्षा क बाबत बिहार क जरूरत गिनेलाह। अपन भाषण क शुरुआत मे ओ अपन उपलब्धि गिना तुरंत केंद्र क नीति पर सवाल उठा देलाह। ओ कहला जे अपराध आ हिंसक घटना स निपटी लेब पर्याप्त नहि अछि। लोकशांति सार्वजनिक राय स सेहो प्रभावित होइत अछि। पैघ पैमाना पर फैल रहल भ्रष्टाचार आ अनियंत्रित मुद्रास्फीति हमर आंतरिक सुरक्षा क लेल गंभीर चिंता क विषय अछि। लोकक विश्वास कए बना कए राखबा लेल प्रभावी कार्रवाई हेबाक चाही। नीतीश एलडब्ल्यूई (लेफ्ट विंग एक्सट्रीमिज्म) योजना क तहत बनाउल गेल सड़क पर व्यय राशि राज्य कए भेटबाक चाही, केंद्रीय पुलिस बल क कंपनीक संख्या बढेबाक चाही , आईपीएस अधिकारीक रिक्त पद पर तत्काल नियुक्ति सन बिहार क कईटा आवश्यकता गिनेलथि। ओ कहला जे बिहार सरकार 95टा सड़क कए एलडब्ल्यूई योजना मे शामिल करबाक अनुरोध केने छल, मुदा 40टा सड़क क प्रस्ताव कए रदद करि देल गेल। आईपीएस क सीधा नियुक्ति क लेल 161 स्वीकृत बल मे 41 पद रिक्त अछि। पुलिस आधुनिकीकरण क केंद्रीय योजना क अंतर्गत कीनल जा रहल आधुनिक संयंत्र क खरीद मे सेहो ओ सुझाव देलथि। ओ कहला जे आयातित सामान क खरीद मे राज्य कए परेशानी होइत अछि। अतः केंद्र कए एकर केंद्रीयकृत खरीददारी करबाक चाही।


text:
प्रात:स्मरणीय भगवान् विष्णुकेँ सुमिरन करी पहिले:
अथ ध्यानम्
शान्ताकारं भुजगशयनं पद्मनाभं सुरेशं
विश्वाधारं गगनसदृशं मेघवर्णं शुभाङ्गम्।
लक्ष्मीकान्तं कमलनयनं योगिभिर्ध्यानगम्यं
वन्दे विष्णु भवभयहरं सर्वलोकैकनाथम्।।
जिनक आकृति अतिशय शांत अछि, जे शेषनागक शैयापर शयन कय रहल छथि, जिनक नाभिमें कमल अछि, जे देवता सभकेँ सेहो ईश्वर आ समस्त जगत केर आधार छथि, जे आकाश जेकाँ सर्वत्र व्याप्त छथि, नीलमेघ केर समान जिनक वर्ण अछि, अतिशय सुंदर जिनक संपूर्ण अंग अछि, जे योगि सभ द्वारा ध्यान कयलापर प्राप्त होइत छथि, जे संपूर्ण लोक केर स्वामी छथि, जे जन्म-मरण रूप भय केर नाश करयवाला छथि, एहेन लक्ष्मीपति, कमलनेत्र भगवान श्रीविष्णु केँ हम प्रणाम करैत छी।
यं ब्रह्मा वरुणेन्द्ररुद्रमरुत: स्तुन्वन्ति दिव्यै: स्तवै-
र्वेदै: साङ्गपदक्रमोपनिषदैर्गायन्ति यं सामगा:।
ध्यानावस्थिततद्गतेन मनसा पश्यन्ति यं योगिनो-
यस्तानं न विदु: सुरासुरगणा देवाय तस्मै नम:।।
ब्रह्मा, वरुण, इन्द्र, रुद्र और मरुद्गण दिव्य स्तोत्र सभक द्वारा जिनक स्तुति कैल जाइत अछि, सामवेद केर गान करयवाला अंग, पद, क्रम आर उपनिषद सहित वेद द्वारा जिनक गान कैल जाइत अछि, योगीजन ध्यानमें स्थित तद्गत भेल मनसँ जिनक दर्शन करैत छथि, देवता आ असुरगण (कियो भी) जिनकर अन्तकेँ नहि जनैत छथि, ओहि (परमपुरुष नारायण) देवक लेल हमर नमस्कार अछि।
आब ईश्वर शरणमें समर्पित हम तुच्छ मानव अपन बल लगा कोनो कार्य करैत देखी तऽ धृष्टता होयत, करनिहार तऽ वैह एकमात्र परमपिता परमेश्वर छथि। तदापि मानुषिक शरीर आ शरीरीक द्वंद्वमें हम फँसल मायाजालमें घेरायल ताबत कोनो बात के मर्म नहि पकडि पाबैत छी जाबत हुनक कृपा नहि हो! केवल कृपा लेल सदैव विनती करयके क्रम निरंतर बनल रहय, यदि होश तक नहि रहय तदापि अन्तर्मन सदैव वैह ‘सीताराम’में डूबल रहय, बाकी कोनो ज्ञानमें हम नहि फँसी!
नम: पार्वती पतये हर हर महादेव!!
एकमात्र शरण प्रभुक लक्ष्य हो!


text:
प्र0 – महन्त जी, नमस्कार! मैथिली जिन्दाबाद – संपूर्ण मिथिलाक समग्र समाचार वेब पोर्टल पर अपनेक स्वागत अछि!
उ – जी, अपनहु केँ नमस्कार सह धन्यवाद जे अपने हमरा एहि कार्यक्रम मे आमंत्रित कयलहुँ।
प्र0 – अपनेक जन्म कतय भेल आ शिक्षा-दीक्षा कतय सं प्राप्त केलहुँ?
उ – हमर जन्म मधुबनी जिलाक मरुकिया गाम मे एकटा साधारण परिवार में 1981 मे भेल आ हमर प्रारंभिक शिक्षा गामहि केर प्राथमिक स्कूल आ हाई स्कूल मे भेल। तकरा बाद इंटर आर के कालेज मधुबनी आ बी.काॅम(आॅनर्स) विनोवा भावे युनिवर्सिटी हजारीबाग सं केलहुँ आ ओहिक बाद मुम्बई आबि गेलोंह जोब करय लेल आ संग-संग मिथिला मैथिली‘क सेवा मे लागल छी।
प्र0 – गीत गेबाक रूचि अपनेक मुन मे कहिया सँ जागल?
उ – जखन हम नेन्ना क्लास मे रही तऽ ओहि समय हमरा गीत गाबैय मे बड रूचि छल। स्कूल कालेज मे सेहो हम गाबय छ्लोह आ क्लास मे पढैत रही ओहि समय सं हम गीत लिखबाक रूचि सेहो छल । हालांकि शुरूआत में हम फिल्मी धुन पर गीत लिखैत रही मुदा धीरे-धीरे अप्पन धुन पर गीत लिखबामे सेहो समर्थ भेलौं।
प्र0 – अपनेक द्वारा गायल पहिल एल्बम कोन छल?
उ – हम अपन जीवनक पहिल एल्बम महादेव गीत सं शुरू कयने रहि जेकर नाम छल “गौरी के बर बकलेल”, सरगम म्युजिक सँ रिलिज भेल। मधुबनी गुरुदेव स्टुडियो मे रिकार्डिंग भेल छल।
प्र0 – एखनधरि अपनेक गायल कय टा एल्बम आयल अछि?
उ0 – 3टा एल्बम आयल अछि। 1) गौरी के बर बकलेल 2)मिस काल 3) पलक पट खोलु हे मैया
प्र0 – अपने के गाओल चर्चित गीत कुन कुन अछि?
उ – 1) सुनियो बिपतिया ना 2)कोना क पूजा पाट 3) कथि लेल आहे मैया 4) बड़ निक लागया भौजी
आर सब बहुत रास अछि।
प्र0-मैथिली भाषा मे गीत गेनहार केँ जे अपन नामक लोकप्रियता भेटबाक चाहि ओ आइ धरि शायद नहि भेट सकलनि एकर पाछाँ कि कारण भऽ सकैत अछि?
उ- कारण ओना पुछब तऽ एहेन कुनु बात नय मिथिलो मे जे कलाकार छेथ सब नाम चिन्हैत छथि, जेना कि कुन्ज बिहारी जी हरिनाथ जी।दिलिप दरभन्गिया जी माधव राय ।मुदा कि होयछे अपन मिथिला के जनता सब भोजपुरी गीत आ हिन्दी गीत के बेसि मान्यता दय छथिन्ह्।जखन कि अपन मातृभाषा मैथिली अछि।
प्र0 – कोनो एहन टटका नव एल्बम के बारे बताव जे रिलिज भेल होय ?
उ – इखन नव साल मे रिलिज भेल सरगम म्युजिक सँ ‘मोबाइले मे सुट करबोऊ’ जे आजुक जमाना केँ देखैत गीत सब अछि। सब गीत हिट अछि।
प्र0- नवोदित कलाकार केँ अपने कोन तरहक सुझाव देबय चाहबनि जाहि सं मैथिली गीत गेबाक मे रूचि बढ़तैनि।
उ-मैथिली मे गीत गेबाक उद्देश्य मात्र टका कमेनाय नहि अपितु माँ मैथिली केर सेवा करबाक अभिलाषाक संग गेबाक चाही। निष्ठा सँ सेवा केनिहार केँ मेवा जरूर भेटैत छैक। मुदा नवोदित कलाकार सँ ई विशेष आग्रह जे भोजपुरी ट्रैक पर गाबय के बदला अपन मैथिली धुन पर गीत गाबथि जाहिसं मिथिलाक मान सम्मान बरकार रहि सकत।
प्र0-धन्यवाद ! महन्त जी अपने अपन बेसकिमती समय देलौं!
उ- अहुँकेँ बहुत-बहुत धन्यवाद!
http://www.mahantjha.com
Tel: 09921197960


text:
कथा
– ज्योति झा, जनकपुरधाम
हरियाक गन्दा मोजा
परिवर्तन अन्तःमन सँ होयब जरूरी! मानव मे कोनो परिवर्तन अन्तःमन सँ होयबाक जरूरत होइत छैक। नाटकीय परिवर्तन असलियत केँ एक न एक दिन देखार कय दैत छैक। एहि बातक एकटा छोटछिन उदाहरण कथाशैली मे प्रस्तुत करय चाहबः
एक विद्यालय के एक मास्टरजी बच्चा सबकेँ पढबैत छलाह। कक्षामे बच्चा सब कखनो नाक सिकुड़य त कखनो मन ओकियाइत देखबय छल। मास्टरजी पुछलैथ एना किया क’ रहल छेँ सबगोटे? त एकटा बच्चा टुप्प सँ बाजल जे केकरो मोजा गन्हाइत छैक। तहन मास्टरजी केँ सेहो रहल नै गेलैन। ओ कहलखिन, “हे! सबगोटे काइल सँ सफा मोजा पहिरिकय आबिहें।” सब कियो हँ मे मुरी डोलेलक। काइलभेने सब कक्षा मे आयल। पढाई शुरू भेल। फेर सब बच्चा, कियो नाक सिकुड़ाबय, कियो उल्टी करब से कहय लागल। मास्टरजी कहलैथ, “सब कियो अपन-अपन जुत्ता खोल आ मोजा देखो। काइल कहलियौ से केकरो दिमागमे नै घुसलौ?” सब डरे मोजा देखाबय लागल। मुदा केकरो मोजा गन्दा नै छल।
मास्टर जी चिन्तित भेला आ पुछला, “सबके सफे छौक त गन्ध कतय सँ आबैत छैक?” तहने एकटा बच्चा कहलक, “मास्टरजी, हरियाके जेबीमे सँ।” मास्टरजी हरिया के कहलैथ, “रे! जेबी मे कि छौक?” हरिया कहलक, “गन्दा मोजा!”, मास्टरजी कहलैथ, “रे पपियहवा! सफा मोजा पहिरने छेँ तहन किया गन्दा अनलिहिन?” हरिया कहलक, “अहाँ गन्दा मोजा पहिरय नै कहलियैक, से हम त सफा पहिरनहिये छी। मुदा जेबीमे इहो (गन्दा मोजा) गलती सँ रखा गेल।”